title: Wolters Kluwer

text: Yhtiön liikevaihdosta jo 76 prosenttia tuli digitaalisista sovelluksista, 11 prosenttia muista palveluista ja 13 prosenttia painotuotteista (2017). Erittäin merkittävässä asemassa olivat digitaaliset ja palvelutilaukset, jotka asiakkaat pääsääntöisesti ostavat toistuvasti vuodesta toiseen. Maantieteellisesti tärkein markkina-alue oli Yhdysvallat, koska 61 prosenttia liikevaihdosta oli peräisin Pohjois-Amerikasta, 31 prosenttia Euroopasta, 6 prosenttia Aasian-Tyynemeren alueelta ja 2 prosenttia muualta maailmasta.


title: Wolters Kluwer

text: Yhtiön osake noteerataan Euronextissä ja on listattu osaksi useita osakeindeksejä, joista mainittakoon Euronext 100 -indeksi ja Amsterdamin pörssin AEX.


title: Ojacastro

text: Ojacastro () on kunta La Riojan () itsehallintoalueella Espanjassa. Alue sijaitsee Baskimaan naapurissa, ja ennen baskin kielen puhuma-alueen ollessa laajempi sitä tiedetään puhutun Ojacastrossakin. Historiallisten lähteitten mukaan kylä oli baskinkielinen ainakin vielä 1200-luvulla. Vuosien 1234 ja 1239 väliltä tunnetaan oikeustapaus, jossa toisen tulkinnan mukaan "Oia-castron" (kuten paikkakunnan nimi on kirjoitettu alkuperäislähteessä) pormestari olisi määrännyt vangitsemaan Kastilian kuningaskunnan lähettämän burgosilaisen voudin, koska tämä ei osannut baskia, vaikka kuningas olisi aiemmin erikseen tunnustanut kylän baskinkielisyyden ja myöntänyt kyläläisille oikeuden käyttää baskia virkavallan kanssa. Asiakirjan toisen tulkinnan mukaan vouti olisikin vanginnut kunnanjohtajan tämän vaadittua oikeudenkäynnin pitämistä baskiksi vedoten omaan kielisäädökseensä, jota Kastilia ei olisi tunnustanut.


title: Manny Harris

text: Corperryale L'Adorable ”Manny” Harris (s. 21. syyskuuta 1989 Detroit, Michigan) on yhdysvaltalainen koripalloilija. Harris on voittanut urallaan muun muassa Mestarien liigan mestaruuden vuonna 2018, jolloin hänet valittiin myös kauden arvokkaimmaksi pelaajaksi, sekä Kreikan cup-mestaruuden.


title: Manny Harris

text: Harrisia ei varattu NBA:han , mutta hän on pelannut sarjassa Cleveland Cavaliersin, Los Angeles Lakersin ja Dallas Mavericksin joukkueissa. Harris on pelannut urallaan myös NBA:n kehityssarjassa ja Kiinassa. Euroopassa hän on pelannut Turkissa, Ukrainassa ja Kreikassa.


title: Manny Harris

text: Elokuussa 2017 Harris siirtyi Kreikan pääsarjan AEK Ateenaan. Kausi oli Harrisille erinomainen: AEK voitti Kreikan cupin, ja Harris valittiin cupin arvokkaimmaksi pelaajaksi. Hänet valittiin myös Kreikan pääsarjakauden tähdistöotteluun. Toukokuussa AEK eteni Mestarien liigan loppuotteluun, jossa se voitti Monacon 100–94. Harris nimettiin Mestarien liigan kauden arvokkaimmaksi pelaajaksi ja tähdistöviisikkoon.


title: Michael Green

text: Michael Green tai Mike Green -nimisiä henkilöitä ovat:


title: Naurun vankileiri

text: Naurun vankileiri (Nauru Regional Processing Centre, 'Naurun paikallinen käsittelykeskus') on Naurussa sijaitseva Australian valtion omistama vankileiri, jonne Australia sulkee ulkomaalaisia turvapaikkaa Australiasta hakevia ihmisiä ja pakolaisaseman saaneita. Järjestelystä Australia käyttää myös nimitystä "Tyynenmeren ratkaisu". Yhdessä Manuksen vankileirin kanssa se on osa Australian ulkomaille sijoittamaa leirijärjestelmää, jonka tarkoitus on pitää pakolaiset ja turvapaikanhakijat poissa Australian maaperältä. Käytännössä saarileireille käännytetään kaikki veneellä tulleet pakolaiset ja turvapaikanhakijat, eikä heitä siis päästetä maahan. Osa on ollut saarella vuosia.


title: Naurun vankileiri

text: Leiri avattiin vuonna 2001 ja suljettiin vuonna 2008, mutta avattiin jälleen vuonna 2012.


title: Naurun vankileiri

text: Amnestyn mielestä Australia kiduttaa turvapaikanhakijoita vankileireillä. Amnestyn Suomen osaston mukaan pidätyskeskus on tarkoitettu aiheuttamaan mahdollisimman paljon kärsimystä, jotta maailman haavoittuvimmassa asemassa olevat ihmiset eivät etsisi turvaa Australiasta.


title: Naurun vankileiri

text: Maaliskuussa 2018 Naurun vankileirillä oli 269 henkilöä: 218 miestä, 29 naista ja 22 alaikäistä. Määrä on 40 henkilöä vähemmän kuin kuukautta aiemmin.


title: Naurun vankileiri

text:
Naurulla toimii yksityinen terveysalan yritys, jolla on sopimus Australian hallituksen kanssa.
Australian pääministeri John Howardin (Lib) hallitus päätti kieltäytyä päästämästä veneellä saapuvia turvapaikkaa tarvitsevia ihmisiä Australiaan. Hallitus allekirjoitti Naurun kanssa sopimuksen "pidätyskeskuksen" perustamisesta Naurulle 10. syyskuuta 2001. Sopimuksen mukaan Nauru majoittaa turvapaikanhakijoita turvapaikkakäsittelyn ajaksi. Sopimus korvattiin 11. joulukuuta 2001 yhteisymmärryspöytäkirjalla. Samoihin aikoihin 11. lokakuuta Australian hallitus allekirjoitti Papuan kanssa sopimuksen Manuksen vankileirin perustamisesta Papuaan.


title: Naurun vankileiri

text: Keskuksissa oli yhteensä 1 637 turvapaikanhakijaa, suurin osa Afganistanista ja Irakista pakenevia. Pääministeri Kevin Rudd (työväenp.) päätti sulkea molemmat leirit vuonna 2008.


title: Naurun vankileiri

text: Pääministeri Julia Gillardin (työväenp.) hallitus avasi leirit uudelleen vuonna 2012, mitä se perusteli sillä, että asiantuntijat suosittelivat avaamista.


title: Naurun vankileiri

text: Australia on linjannut, että yksikään meriteitse saapuva turvapaikanhakija ei saa turvapaikkaa Australiasta.


title: Naurun vankileiri

text: Vuoden 2016 turvapaikanhakijoiden vastaanoton ulkoistaminen ulkomaihin, Naurun ja Manusin saarille, maksoi Australialle vuosittain yli 392 000 euroa henkilöä kohti.


title: Naurun vankileiri

text: Huhti- ja toukokuussa 2016 kaksi vankia, iranilaismies ja somalialaisnainen, sytyttivät itsensä tuleen. Ainakin toinen heistä kuoli vammoihinsa. Maahanmuuttoministeri Peter Duttonin (Lib) mukaan kuolemiin ei reagoida muuttamalla politiikkaa. Hän sanoi, ettei hallitus "aio sallia ihmisten alkavan taas hukkua mereen".


title: Naurun vankileiri

text: Brittiläinen sanomalehti Guardian julkaisi 10. elokuuta vankileiriltä vuodettuja asiakirjoja, joissa kuvaillaan turvapaikanhakijoihin kohdistuneita laiminlyöntejä ja rikoksia.


title: Naurun vankileiri

text: Hallitukseen kuulumaton Australian työväenpuolue vaati elokuussa 2016, että parlamentti aloittaa tutkinnan pidätyskeskuksen oloista sekä riippumattoman tutkinnan siitä, syyllistyvätkö Australian hallitus ja sen leirillä käyttämät yritykset ihmisoikeusrikoksiin.


title: Naurun vankileiri

text: Amnesty International julkaisi lokakuussa 2016 raportin, jonka mukaan pakolaisten ja turvapaikanhakijoiden kohtelu Naurun saarella täyttää useissa dokumentoiduissa tapauksissa kidutuksen tunnusmerkit ja että Australian hallitus on tietoinen ihmisten kohtelusta leirillä. Raportin mukaan pitkät ajat vankeudessa ilman tietoa vapautumisesta aiheuttivat mielenterveyshäiriöitä. Lähes kaikki haastatellut vangit kärsivät mielenterveysongelmista, joihin he eivät saaneet hoitoa. Heidän joukossaan oli myös lapsia. Erään vangin mukaan pidätettynä oleminen tuntui siltä, kuin olisi tehnyt jotain väärää tai kuin olisi rikollinen. Monet olivat yrittäneet itsemurhaa. Myös lapset olivat yrittäneet toistuvasti itsemurhaa. Haastatellut kertovat joutuneensa odottamaan kuukausia saadakseen tautitestejä tai hoitoa, vaikka lääkäri olisi esimerkiksi epäillyt henkilön sairastavan syöpää. Terveydenhuollosta vastaava yritys kiisti kaikki väitteet, vaikka niistä oli todisteena Amnestyn tallentamaa tietoa ja sairaskertomuksia. Naurulla tapahtui pahoinpitelyjä, ryöstöjä ja raiskauksia. Yhtään Naurun kansalaista ei ollut joutunut vastuuseen rikoksista pidätettyjä kohtaan. Amnestyn mukaan Naurun hallitus oli vastuussa saaren alueella tapahtuvista ihmisoikeusrikkomuksista ja Australia oli vastuussa pakolaispolitiikasta, joka järjestelmällisesti rikkoi ihmisoikeuksia. Australian hallitus yritti hillitä julkisuutta lailla, jonka perusteella pakolaiskeskuksen olosuhteista kertovia lääkäreitä ja sosiaaliviranomaisia voidaan asettaa syytteeseen ja vangita. Amnesty vaati Australian viranomaisilta pakolaiskeskusten välitöntä sulkemista ja turvapaikkaa hakevien päästämistä Australiaan.


title: Miika Korkatti

text: Miika Korkatti (s. 18. huhtikuuta 1992) on suomalainen lähitaikuri ja mentalisti.


title: Miika Korkatti

text: Korkatti aloitti taikatemppujen harrastamisen 2013 ja siirtyi täysipäiväiseksi taikuriksi vuonna 2015. Hän innostui taikatempuista nähtyään joensuulaisen Joona Mäntysen korttitemppuja illanistujaisissa Tampereella 2013. Heti seuraavana päivänä hän kävi ostamassa korttipakan Lempäälän R-kioskilta ja aloitti harjoittelemisen. Korkatti kertoo harjoitelleensa ensimmäisenä vuonna korttien käsittelyä 5-10 tuntia päivässä, joka tekee vähintään 1825 tuntia. Ensimmäiset kaksi vuotta hän oli hyvin tiiviisti Joona Mäntysen yksityisopetuksessa.


title: Miika Korkatti

text: Korkatti on Suomen taikurit ry:n jäsen. Hän tuli tunnetuksi suomalaisessa taikuriyhteisössä voitettuaan tittelin Nettitaikuri Suomen taikurit -yhdistyksen kilpailusta vuonna 2016. Vuonna 2017 hän voitti historiallisesti Ravintolataikuuden Suomen mestaruuden tehtyään taikatemppuja vasta 4 vuotta.


title: Miika Korkatti

text: Vuonna 2018 Korkatti isännöi Salaiset sessiot - taikurikongressin Lempäälässä, joka kokosi yhteen harrastelijoita ja ammattilaisia ympäri Suomea jakamaan kokemustaan ja osaamistaan. Vuodesta 2015 hän on toteuttanut yksityisopetusta ja työpajoja taikatemppuihin liittyen.


title: Miika Korkatti

text: Korkatin viihdeohjelmisto on suunnattu varttuneemmalle yleisölle, vähintään 15-vuotta täyttäneille. Suurin osa esiintymisistä tapahtuu yksityisissä yritystilaisuuksissa.


title: Divis Laboratories

text: Divis Laboratories Ltd. (tai "Divi's Laboratories Ltd.") on intialainen lääketeollisuusyhtiö. Se tuottaa aktiivisia farmaseuttisia ainesosia (API) ja välivaiheen yhdisteitä geneeristen lääkkeiden valmistamiseksi. Vuonna 1990 tohtori Murali K. Divin johdolla perustettu yritys keskittyi alkuvaiheessaan tutkimukseen ja tuotekehitykseen ja oli nimeltään "Divis Research Center" (DRC); nykyäänkin se tekee tutkimusta ja tuotekehitystä (lääkesyntetisointia) myös asiakastahojen toimeksiannosta.


title: Divis Laboratories

text: Yrityksen päätoimipiste sijaitsee Hyderabadissa, ja sillä on operatiivista toimintaa Euroopassa, Aasiassa, Yhdysvalloissa ja muualla kansainvälisesti. Sen tuotannosta 87 prosenttia meni vientiin. Maaliskuussa 2015 yhtiöllä oli neljä tuotantolaitosta ja neljä tutkimuskeskusta Intiassa sekä tytäryhtiöt Sveitsissä ja Yhdysvalloissa. Yrityksen palveluksessa oli noin 10 000 ihmistä.


title: Divis Laboratories

text: Alkuvuodesta 2018 alussa Divis Laboratories oli yksi Intian kymmenestä suurimmasta lääketehtaista ja kuului markkina-arvoltaan Bombayn pörssin 100 suurimman yhtiön joukkoon. Yrityksen osake on noteerattu Intian molemmissa pääpörsseissä (BSE ja NSE)


title: Divis Laboratories

text: Suuria intialaisia lääketeollisuus- tai bioteknologiayhtiöitä ovat myös (BSE:n top-100 -listalta yhtiön markkina-arvon mukaan; tai muun lähteen perusteella)


title: Malcolm Forsyth

text: Malcolm Denis Forsyth (8. joulukuuta 1936 Pietermaritzburg – 5. heinäkuuta 2011 Edmonton) oli eteläafrikkalaissyntyinen, vuonna 1974 Kanadan kansalaisuuden saanut säveltäjä, pasunisti, kapellimestari ja pedagogi. Hän sai musiikin kandidaatin (1963), maisterin (1966) ja tohtorin (1972) arvot Kapkaupungissa. Hänen opettajiensa joukossa olivat Stefans Grové ja Georg Tintner.


title: Malcolm Forsyth

text:
Forsyth soitti 1960-luvulla pasuunaa Kapkaupungin sinfoniaorkesterissa ja opetti sekä yksityisesti että Kapkaupungin yliopistossa ennen muuttamistaan Kanadaan vuonna 1968. Hän liittyi Albertan yliopiston henkilökuntaan opettamaan teoriaa, sävellystä ja pasuunansoittoa. Hän toimi yliopiston musiikkilaitoksen taiteellisena johtajana 1980-luvun lopussa. Hän oli Edmontonin sinfoniaorkesterin ensipasunisti vuodesta 1973 vuoteen 1980. Vuonna 1973 hän aloitti pasuunansoiton opettamisen Banff Centre for the Artsissa. Vuosina 1969–73 hän oli Goliard-vaskikvintetin jäsen ja vuosina 1974–83 perustamansa Malcolm Forsyth -pasuunayhtyeen johtaja. Hän toimi myös kapellimestarina ja johtajana West Wind -kamariyhtyeessä (1981–83) ja Albertan yliopiston vaskikvintetissä (1975–81). Forsyth johti muitakin Albertan yliopiston kokoonpanoja, kuten vuosina 1991–2002 sen sinfoniaorkesteria.
Forsythin sävellystuotannossa kuuluvat Etelä-Afrikan mustien, eritoten zulujen musiikkiperinteiden, ja myös Pohjois-Amerikan alkuperäiskansojen kulttuurien vaikutteet. Hänen teoksiaan on esitetty laajalti sekä Kanadassa että ulkomailla. Teosten joukossa on sellokonsertto "Electra Rising", jonka säveltäjä omisti tyttärelleen Amanda Forsythille, joka myös kantaesitti teoksen vuonna 1995 Calgaryn filharmonikkojen kanssa. Forsyth sai parhaan klassisen sävellyksen juno-palkinnon teoksesta "Atayoskewin" (1987), ja vuonna 1988 Kanadan musiikkineuvosto nimitti hänet vuoden säveltäjäksi. Vuonna 1996 hänet nimitettiin Albertan yliopiston nimikkosäveltäjäksi. Hän vetäytyi opetustehtävistään vuonna 2002. Forsyth ylennettiin Kanadan ritarikuntaan. Hänen viimeinen sävellyksensä, "A Ballad of Canada", kantaesitettiin Pinchas Zukermanin johdolla vain viikkoja ennen säveltäjän kuolemaa.


title: Chan Ka Nin

text: Chan Ka Nin (s. 1949 Brittiläinen Hongkong) on kanadalainen säveltäjä. Hän voitti kahdesti parhaan klassisen sävellyksen Juno-palkinnon ja on saanut monia kansainvälisiä palkintoja. Hänen teoksiaan ovat esittäneet muiden muassa Toronton sinfoniaorkesteri, Calgaryn filharmonikot, Nova Scotian sinfoniaorkesteri, Purcell-kvartetti, Rivka Golani ja Lawrence Cherney. Teosten joukossa on ooppera "Iron Road" (2001).


title: Chan Ka Nin

text: Chan syntyi Hongkongissa, mutta muutti perheineen Vancouveriin vuonna 1965. Hän opiskeli sävellystä Brittiläisen Kolumbian yliopistossa Jean Coulthardin johdolla ja jatkoi opintojaan Bernhard Heidenin johdolla Indianan yliopistossa, josta hän lopulta sai maisterin ja tohtorin arvonsa musiikissa. Vuonna 1982 Chan aloitti musiikin teorian ja sävellyksen opettamisen Toronton yliopistossa.


title: USS Niagara (1877)

text: USS Niagara oli Yhdysvaltain laivaston vuonna 1898 lunastama höyryalus, joka palveli Espanjan-Yhdysvaltain sodassa tukilaivana.


title: USS Niagara (1877)

text: Höyryrahtilaiva "Niagaran" valmisti John Roach and Sons Chesteristä Pennsylvaniasta vuonna 1877. Laivasto osti 11. huhtikuuta 1898 aluksen Ward Steamship Companylta nimen säilyttäen. Alus varustettiin Collier Servicen tislaus ja huoltoalukseksi ja se otettiin palvelukseen 11. huhtikuuta 1898 New Yorkissa päällikkönään kommodori George A. Bicknell.


title: USS Niagara (1877)

text: Alus lähti 25. huhtikuuta New Yorkista Karibialle matkaten Virginian Norfolkin ja Floridan Key Westin kautta. Espanjan-Yhdysvaltain sodan alettua alus oli laivaston mukana Kuubassa, Puerto Ricossa ja Haitilla. Alus palasi 26. toukokuuta Hampton Roadsiin, mistä se jatkoi neljä päivää myöhemmin takaisin Kuubaan ja Puerto Ricoon. Alus viipyi Karibialla 24. heinäkuuta asti, jolloin se lähti paluumatkalle Guantanamonlahdelta New Yorkiin. Alus saapui 3. syyskuuta New Yorkiin, missä se viipyi palveluksestapoistoonsa asti 14. lokakuuta. Alus myytiin 19. heinäkuuta 1899.


title: Amphitrite-luokka (monitori)

text: Amphitrite-luokka oli Yhdysvaltain laivaston neljän 1874 tilatun aluksen muodostama monitoriluokka. Luokan alusten valmistus kesti erityisen pitkään kongressin vastustaessa rahoitusta.


title: USS Amphitrite

text: USS Amphitrite voi tarkoittaa seuraavia Yhdysvaltain laivaston aluksia:


title: Tiakadougou-Dialakoro

text: Tiakadougou-Dialakoro on maalaiskunta Koulikoron alueen Katin piirissä Malissa. Sen keskuskylä Dialakoro sijaitsee Sankaranijoen varrella 135 kilometriä Bamakosta etelään. Kunnassa on 7 700 ja keskuskylässä 3 000 asukasta (vuonna 2009).


title: Tiakadougou-Dialakoro

text: Tiakadougou-Dialakoron kunta rajoittuu pohjoisessa Katin piirin Faraban, koillisessa Ouélessébougoun, lännessä Kangaban piirin Maramandougoun, etelässä Sikasson alueen Yanfolilan piirin Bayan ja Bougounin piirin Syen Toulan ja idässä Ourounin kuntiin. Ilmasto on guinealaistyyppinen. Sademäärä on korkea ja kasvillisuus runsasta.


title: Tiakadougou-Dialakoro

text: Kuntaan kuuluu yhdeksän kylää. Asukkaat ovat etupäässä bambaroita, fulbeja, mandinkoja, dogoneja ja somonoja. Vallitseva uskonto on islam. Lisäksi on jonkin verran kristittyjä.


title: Tiakadougou-Dialakoro

text: Dialakoron kautta kulkee RN7-valtatieltä Sélinguén padolle johtava päällystetty maantie. Seudun pääelinkeino on maanviljely. Tärkeimmät viljelykasvit ovat Sélinguén keinokastelualueella kasvatettava riisi sekä maissi, hirssi ja puuvilla. Lisäksi harjoitetaan karjanhoitoa, kalastusta, käsityöammatteja ja kaupankäyntiä.


title: Jems Geffrard

text: Jems Geffrard (s. 26. syyskuuta 1994) on Kanadalainen jalkapalloilija, pelipaikaltaan Puolustaja. Geffrard Pelaa Rovaniemen Palloseurassa


title: USS Monadnock (BM-3)

text: USS Monadnock (runkonumero BM-3) oli Yhdysvaltain laivaston vuonna 1883 vesille laskettu Amphitrite-luokan monitori.


title: USS Monadnock (BM-3)

text: Alus tilattiin Continental Iron Worksiltä Vallejosta Kaliforniasta, missä köli laskettiin vuonna 1874. Alus laskettiin vesille 19. syyskuuta 1883. Alus siirrettiin Mare Islandin laivastontelakalle, missä se valmistui ja otettiin palvelukseen 20. helmikuuta 1896 päällikkönään George W. Sumner.


title: USS Monadnock (BM-3)

text: Varustamisen jälkeen alus palveli Tyynenmeren laivueessa Yhdysvaltain länsirannikolla. Seuraavien parin vuoden aikana alus osallistui harjoituksiin ja koulutukseen pitkin Tyynenmeren rannikkoa Puget Soundista Bajaan Kaliforniaan. Espanjan-Yhdysvaltain sodan alettua alus määrättiin Deweyn johtamaan laivueeseen Filippiineille.


title: USS Monadnock (BM-3)

text: Alus lähti 23. kesäkuuta 1898 San Franciscosta ja pysähtyi Havaijilla heinäkuun alussa. Alus saapui Manilanlahdelle 16. elokuuta.


title: USS Miantonomoh (BM-5)

text: USS Miantonomoh (runkonumero BM-5) oli Yhdysvaltain laivaston vuonna 1876 vesille laskettu Amphitrite-luokan monitori.


title: USS Miantonomoh (BM-5)

text: Alus tilattiin John Roach and Sonsilta Chesteristä Pennsylvaniasta, missä köli laskettiin vuonna 1874. Alus laskettiin vesille 5. joulukuuta 1876 ja otettiin keskeneräisenä palvelukseen 6. lokakuuta 1882 päällikkönään Francis J. Higginson. Alus siirrettiin Philadelphiasta Washingtoniin ja edelleen New Yorkiin, missä se poistettiin palveluksesta 13. maaliskuuta 1883. Alus valmistui 1883-1891 New Yorkin laivastontelakalla ja palautettiin palvelukseen 27. lokakuuta 1891 päällikkönään Montgomery Sicard.


title: USS Miantonomoh (BM-5)

text: Seuraavan vuoden alus risteili Yhdysvaltain itärannikolla New Yorkin ja Charlestonin välillä. Loppuvuodesta 1892 alus makasi ankkurissa New Yorkissa, mutta 1892-1895 alus avusti laivaston maalitoimintaa ja Massachusettsin ja Rhode Islandin naval militiaa. Alus poistettiin palveluksesta 20. marraskuuta 1895 Philadelphiassa.


title: USS Miantonomoh (BM-5)

text: "USS Mainen" tuhouduttua 15. helmikuuta 1898 Havannan satamassa alus palautettiin palvelukseen 10. maaliskuuta päällikkönään Mortimer L. Johnson. Espanjan ja Yhdysvaltain kiristynyt poliittinen tilanne johti 21. huhtikuuta sodanjulstukseen ja seuraavana päivänä presidentti William McKinley määräsi kontra-amiraali William T. Sampsonin sulkemaan Kuuban pohjoisrannikon satamat.


title: USS Miantonomoh (BM-5)

text: Charlestonissa tapahtuneen varustamisen jälkeen alus liittyi 5. toukokuuta 1898 saartolaivastoon, johon se kuului aina saarron päättymiseen saakka 14. elokuuta. Alus palasi 29. elokuuta Charlestoniin ja edelleen Philadelphiaan 1. lokakuuta. Alus poistettiin palveluksesta 8. maaliskuuta 1899 League Islandilla.


title: Avengers Assemble

text: Avengers Assemble on yhdysvaltalainen animaatiosarja, joka perustuu Marvel Comicsin Kostajat-hahmoihin.


title: Avengers Assemble

text: Sarjan esittäminen alkoi yhdysvalloissa Disney XD -kanavalla toukokuussa 2013.


title: Avengers Assemble

text: Sarjassa yhdistetään 2D ja CGI-grafiikkaa.


title: Avengers Assemble

text: Disney XD ilmoitti tilanneensa toisen tuotantokauden heinäkuussa 2014. Kolmannen tuotantokauden tilauksen yhteydessä Disney XD kertoi muuttavansa kauden nimeksi "Avengers: Ultron Revolution". Neljännen kauden tilaaminen vahvistettiin tammikuussa 2017. Viides kausi tilattiin heinäkuussa 2017 ja samalla kauden nimeksi ilmoitettiin "Marvel's Avengers: Black Panther's Quest".


title: USS Puritan (BM-1)

text: USS Puritan (runkonumero BM-1) oli Yhdysvaltain laivaston vuonna 1882 vesille laskettu monitori.


title: USS Puritan (BM-1)

text: Alus tilattiin John Roach and Sonilta Chesteristä Pennsylvaniasta, missä köli laskettiin vuonna 1874. Alus laskettiin vesille 6. joulukuuta 1882 ja otettiin palvelukseen 10. joulukuuta 1896 New Yorkin laivastontelakalla päällikkönään J. R. Bartlett.


title: USS Puritan (BM-1)

text: Alus osallistui Espanjan-Yhdysvaltain sotaan vuonna 1898. Se oli liitettynä huhtikuussa Kuuban satamia saartaneeseen laivastoon. Alus tulitti yhdessä "USS New Yorkin" ja "USS Cincinnatin" kanssa 27. huhtikuuta Matanzasia. Toukokuun alussa alus oli Key Westissä Floridassa, mistä se lähti 20. toukokuuta merelle liittyäkseen Santiago de Cubaan lähtevään kontra-amiraali William T. Sampsonin laivastoon.


title: Putous (10. tuotantokausi)

text: Putouksen kymmenes tuotantokausi esitettiin syksyllä 2018.


title: Putous (10. tuotantokausi)

text: Ohjelman juontajana jatkaa edelliskaudelta jatkanut Roope Salminen. Kauden näyttelijät julkistettiin 4. syyskuuta 2018.


title: Putous (10. tuotantokausi)

text: Edellisellä kaudella aloittaneet Kiti Kokkonen, Pihla Penttinen ja Alina Tomnikov ilmoittivat, että he eivät ole mukana kymmenennellä kaudella. Heidän tilallaan nähtiin Helmi-Leena Nummela, Lauren Lehtinen, Christoffer Strandberg ja Terhi Suorlahti.


title: Putous (10. tuotantokausi)

text: "Vuoden sketsihahmo-kilpailun" voitti Mikko Penttilän esittämä Taika-Pasi Risteilyaluksella esiintyvä työssä uupunut taikuri, jolla on silmävärve.


title: Fugo Segawa

text: Fugo Segawa (s. 7. elokuuta 1997) on japanilainen jalkapalloilija, pelipaikaltaan puolustaja. Segawa pelaa AC Oulussa.


title: Wato Kuaté

text: Wato Kuaté (s. 19. syyskuuta 1995) on Kamerunissa syntynyt portugalilainen jalkapalloilija, pelipaikaltaan keskikenttäpelaaja. Kuate pelasi 17 Veikkausliigan ottelua Rovaniemen Palloseurassa vuoden 2018 maaliskuusta heinäkuuhun saakka, jolloin sai sieltä potkut. Ennen RoPS:ia hän pelasi israelilaisessa Hapoel Petah Tikvassa 2017–2018. Hän sai potkut myös skotlantilaisesta Dundee Unitedista vuonna 2017.


title: Rootes Group

text: Rootes Group tai Rootes Motors Limited oli englantilainen William ja Reginald Rootesin perustama autojen ja moottoreiden valmistaja. Yhtiön tunnetuimmat automerkit olivat Sunbeam ja Hillman. Vuosien varrella myös Humber, Commer ja Singer liitettiin yhtiön mallistoon.


title: Rootes Group

text: Chrysler Corporation osti Rootesin vuonna 1967 ja sen malleja ryhdyttiin myymään Chryslerin brändillä. Vuoteen 1978 mennessä Chrysler UK:n liiketoiminta myytiin edelleen ranskalaiselle PSA-yhtymälle, jolloin Chryslerit muuttuivat valtaosin Talboteiksi.


title: USS Monterey (BM-6)

text: USS Monterey (runkonumero BM-7) oli Yhdysvaltain laivaston vuonna 1891 vesille laskettu monitori.


title: USS Monterey (BM-6)

text: Alus tilattiin Union Iron Worksiltä San Franciscosta Kaliforniasta, missä köli laskettiin 20. joulukuuta 1889. Alus laskettiin vesille 28. huhtikuuta 1891 kumminaan neiti Kate C. Gunn ja otettiin palvelukseen 13. helmikuuta 1893 päällikkönään Lewis Kempff.


title: USS Monterey (BM-6)

text: Palvelukseenotettaessa alus liitettiin satamien suojaksi Tyynenmeren laivueeseen ja se oli sijoitettuna Mare Islandin laivastontelakalle. Ensimmäisten viiden vuoden aikana alus teki useita matkoja Yhdysvaltain länsirannikon satamiin harjoituksissa ja ammunnoissa. Joka keväissä ammunnoissa alus matkasi alas Kalifornian rannikkoa tai käväisi Washingtonissa. Huhtikuusta elokuuhun 1895 alus matkasi Etelä-Amerikan rannikkoa Peruun Callaoon vieraillen matkalla Acapulcossa, Mazatlanissa ja Panamassa.


title: USS Monterey (BM-6)

text: Espanjan-Yhdysvaltain sodan alettua ja kommodori George Deweyn voitettua espanjalaiset Manilanlahdella 1. toukokuuta 1898 alus sai määräyksen siirtyä Filippiineille tukemaan Aasian laivuetta, mikäli "Pelayo" hyökkäisi alueelle.


title: Heksametyylidisilaani

text: Heksametyylidisilaani (CHSi) on organopiiyhdisteisiin kuuluva orgaaninen yhdiste. Yhdistettä käytetään muiden piiyhdisteiden valmistamiseen ja pelkistimenä orgaanisen kemian synteeseissä.


title: Heksametyylidisilaani

text: Huoneenlämpötilassa heksametyylidisilaani on väritöntä nestettä. Yhdiste ei liukene veteen, mutta liukenee moniin orgaanisiin liuottimiin, esimerkiksi dietyylieetteriin ja asetoniin. Fluoridi-ionien läsnä ollessa heksametyylidisilaani hajoaa trimetyylisilaanianioniksi. Tämä anioni on nukleofiilinen ja reagoi elektrofiilien esimerkiksi karbonyyliyhdisteiden ja organohalogeenien kanssa.


title: Heksametyylidisilaani

text: Heksametyylidisilaania valmistetaan niin kutsutulla Wurtz-reaktiolla trimetyylisilyylikloridista ja natriumista. Toinen vaihtoehto on trimetyylisilyylikloridin elektrolyysi. Yhdistettä käytetään valmistettaessa muita organopiiyhdisteitä, esimerkiksi trimetyylisilyylijodidia, jotka ovat hyödyllisiä orgaanisen kemian synteesin lähtöaineita. Lisäksi sitä voidaan käyttää pelkistimenä.


title: Canonicus-luokka

text: Canonicus-luokka oli Yhdysvaltain laivaston yhdeksän aluksen muodostama monitoriluokka.


title: CB Murcia

text: Universidad Católica de Murcia Club de Baloncesto, S.A.D., lyhyemmin CB Murcia tai UCAM Murcia, on espanjalainen koripalloseura Murciasta. Se pelaa kotiottelunsa Palacio de Deportes'ssa.


title: CB Murcia

text: Seura perustettiin vuonna 1985 nimellä Agrupacion Deportiva Juver, ja vuonna 1993 se vaihtoi nimensä CB Murciaksi. Se on pelannut 1990-luvulta lähtien joko Espanjan pääsarjassa tai toisella sarjatasolla. Kaudella 2017–2018 Murcia osallistui Mestarien liigaan jossa selviytyi neljän parhaan joukkueen lopputurnaukseen. Siellä Murcia hävisi välieränsä lopulta voiton vieneelle AEK Ateenalle mutta voitti pronssiottelun saksalaista Ludwigsburgia vastaan.


title: Mira Kuronen

text: Mira Kuronen (s. 8. elokuuta 1977) on radio- ja televisiojuontaja.


title: Mira Kuronen

text: Hän toimi NRJ-kanavalla radiojuontajana ja myöhemmin myös kanavan ohjelmapäällikkönä. Kuronen oli NRJ:n palveluksessa vuosina 2005–2016.


title: Mira Kuronen

text: Lisäksi Kuronen on työskennellyt juontajana muun muassa KissFM:n Aamutiimissä. Hänen ääntään on kuultu myös Oikea Asema, Radio Savo sekä Lahden Radio -kanavilla.


title: Mira Kuronen

text: Mira Kuronen toimi myös televisiojuontajana NRJ:n tapahtumataltioinneista. Hän on työskennellyt myös TV2:lla usean eri tuotannon parissa. Kuronen on urallaan lisäksi tuottanut musiikkivideoita, kuten Antti Tuiskun Peto on irti.


title: Mira Kuronen

text: Tämän jälkeen Kuronen on toiminut vastaavana tuottajana N2 -nimisessä mainostoimistossa.


title: USS Ajax (1864)

text: USS Ajax ex- "USS Manayunk" oli Yhdysvaltain laivaston vuonna 1864 vesillelaskettu Canonicus-luokan monitori.


title: USS Ajax (1864)

text: Laivaston edustajat ja laivanrakennusyritys Snowden ja Mason allekirjoittivat 15. syyskuuta 1862 sopimuksen aluksen valmistamisesta ja työt aloitettiin pian sen jälkeen Pittsburghissa Pennsylvaniassa. Alus oli huhtikuussa 1864 valmis vesillelaskuun, mutta Ohion alhainen vedenpinta viivästytti laskua aina 18. joulukuuta asti. Tällöin Yhdysvaltain sisällissodan merisotatoimet oli kuitenkin jo saatu päätökseen ja aluksen varustaminen keskeytettiin ennen kahden Dahlgrenin matalapaineisen viidentoista tuuman tykin asennusta. Alus hinattiin alas Mississippijokea, kunnes se ankkuroitiin New Orleansissa. "Manayunk" nimettiin uudelleen "USS Ajaxiksi" 15. kesäkuuta 1867.


title: USS Ajax (1864)

text: Alus otettiin palvelukseen 1. tammikuuta 1871 päällikkönään Charles Love Franklin. Alus saatettiin merikelpoiseksi ja se siirrettiin Key Westiin Floridaan, missä se oli rannikkopuolustustehtävissä osana Pohjois-Atlantin laivuetta. Alus poistettiin palveluksesta 1. heinäkuuta ja ankkuroitiin Philadelphian laivastontelakalle.


title: Petri Velling

text: Petri Velling (s. 18. toukokuuta 1982) on suomalainen koripallovalmentaja, joka toimii M1DA-joukkue Lahti Basketballin päävalmentajana. Hän voitti Helsinki Seagullsin apuvalmentajana SM-pronssia vuosina 2017 ja 2018.


title: Petri Velling

text: Velling päätyi koripallon pariin äitinsä lajirakkaan suvun kautta. Hän pelasi kasvattajaseurassaan Orimattilan Jymyssä miesten I-divisioonassa kauden 2001–2002 6,7 pisteen ja 2,7 levypallon keskiarvoilla ja jatkoi pelaajauraansa 25-vuotiaaksi, jolloin hän siirtyi valmennustehtäviin. Hän toimi jo Jymyssä myös nuorisovalmentajana.


title: Petri Velling

text: Velling on valmentanut ammatikseen vuodesta 2010 lähtien. Hän valmensi Namika Lahden organisaatiossa junioripuolella ja toimi myös miesten edustusjoukkueen apuvalmentajana kaudella 2013–2014, mihin aikoihin hän myös suoritti ammattivalmentajatutkintoaan Vierumäellä. HKVT-tutkintonsa hän aloitti vuonna 2015.


title: Petri Velling

text: Velling toimi kolme kautta, vuodet 2015–2018, Korisliigassa pelanneen Helsinki Seagullsin apuvalmentajana Mikko Larkaksen alaisuudessa saaden kehuja taktiikkataidoistaan. Seagulls voitti Vellingin aikana kahdesti pronssia, vuosina 2017 ja 2018. Toukokuussa 2018 Velling siirtyi M1DA:ssa pelanneen ja nousua Korisliigaan tavoitelleen Lahti Basketballin päävalmentajaksi yksivuotisella sopimuksella.


title: Lapp Automaatio

text: Lapp Automaatio Oy on Suomalainen koneenrakennuksen automaatio- ja sähkökomponenttien maahantuoja, joka edustaa useita kansainvälisiä tuotevalmistajia Suomessa. Lapp Automaatio myös markkinoi ja myy omaa lämpötila-anturi-tuotevalikoimaa globaalisti. Lapp Automaatio on toiminut Suomen markkinoilla 20-luvulta alkaen. Lapp Automaatiossa työskentelee noin 50 henkilöä ja toimipisteitä on viidellä eri paikkakunnalla Suomessa. Päätoimipaikka on Vantaan Varistossa ja suurvarasto sijaitsee Hyvinkäällä.


title: Lapp Automaatio

text: Historiaa


title: Lapp Automaatio

text: Lapp Automaatio "ent. SKS Automaatio" kuului osaksi SKS-konsernia. SKS Group "ent. S.K.S Suomalainen Osakeyhtiö", on vuonna 1924 perustettu teknisten komponenttien ja laitteiden maahantuoja. SKS Automaatio yhtiöitettiin omaksi yhtiökseen vuonna 1998 silloisesta SKS Tekniikka Oy:stä. Vuonna 2009 SKS Automaatio osti Oy Elteosähkö Ab:n osake-enemmistön.


title: Lapp Automaatio

text: Joulukuussa 2017 SKS Automaatio siirtyi yhdessä SKS Connecton kanssa saksalaisen LAPP Groupin omistukseen. Entinen omistaja, SKS-konserni allekirjoitti 18.12.2017 sopimuksen yrityskaupoista kahden uuden omistajan kanssa Lapp Group on saksalainen perheomisteinen konserni, joka on maailman johtavia kaapeleiden, kaapelitarvikkeiden sekä -järjestelmien toimittajia. Tuotevalikoimassa on yli 40 000 tuotetta, jotka valmistetaan pääasiassa yhtiön omissa tuotantolaitoksissa. Konsernissa on 17 tuotantolaitosta ja 40 myyntiorganisaatiota eri puolilla maailmaa, joissa työskentelee noin 3 770 henkilöä.


title: Lapp Automaatio

text: Lapp Automaatio


title: USS Catawba (1864)

text: USS Catawba oli Yhdysvaltain laivaston vuonna 1864 vesille laskettu Canonicus-luokan monitori.


title: USS Catawba (1864)

text: Alexander Swift and Company Cincinnatista Ohiosta ja Niles Tool Works Hamiltonista Ohiosta valmistivat aluksen, joka laskettiin vesille 13. huhtikuuta 1864. Alus luovutettiin laivastolle 7. kesäkuuta 1865.


title: USS Catawba (1864)

text:
Alus sijoitettiin Mound Cityyn Illinoisiin reserviin, missä se oli aluksen myyntiin 13. huhtikuuta 1868 Alexander Swift and Companylle saakka. Samoihin aikoihin Perun hallitus teki ostotarjouksen "Catawbasta" ja sen sisaraluksesta "USS Oneotasta", mutta Yhdysvaltain puolueettomuuslainsäädäntö haittasi kaupantekoa Etelä-Amerikan valtioiden kanssa. Lopulta kesällä 1868 alukset lähtivät kohti Perua.
Perun laivasto nimesi aluksen "Atahualpaksi", minkä jälkeen se palveli 1870-luvun. Aluksen toimintakyky kärsi heikosta huollosta. Chilen ja Perun välisen sodan alkaessa 1879 alus oli Callaossa suojaamassa satamaa, koska aluksen moottoreiden heikko kunto ei mahdollistanut avomerellä oloa. Alus kävi joulukuussa tykistötaistelun Chilen laivaston aluksia vastaan, mutta siitä huolimatta "Atahualpan" miehistö upotti aluksensa tammikuussa 1881 estääkseen sen valtauksen chileläisten vallatessa sataman.


title: USS Catawba (1864)

text: Aluksen hylky nostettiin ja sitä käytettiin varastona, kunnes se romutettiin 1900-luvun alussa.


title: Vincent Perez

text: Vincent Perez (s. 10. kesäkuuta 1964) on sveitsiläinen näyttelijä, ohjaaja ja valokuvaaja.


title: USS Oneota (1864)

text: USS Oneota oli Yhdysvaltain laivaston vuonna 1864 vesille laskettu Canonicus-luokan monitori.


title: USS Oneota (1864)

text: Alexander Swift and Company Cincinnatista Ohiosta valmisti aluksen, joka laskettiin vesille 21. toukokuuta 1864. Alus luovutettiin laivastolle 10. kesäkuuta 1865.


title: USS Oneota (1864)

text: Alus sijoitettiin Mound Cityyn Illinoisiin reserviin, missä se oli aluksen myyntiin 13. huhtikuuta 1868 Alexander Swift and Companylle saakka. Samoihin aikoihin Perun hallitus teki ostotarjouksen "Oneotasta" ja sen sisaraluksesta "USS Catawbasta", mutta Yhdysvaltain puolueettomuuslainsäädäntö haittasi kaupantekoa Etelä-Amerikan valtioiden kanssa. Lopulta kesällä 1869 alukset lähtivät kohti Perua.


title: USS Oneota (1864)

text: Perun laivasto nimesi aluksen "Manco Cápaciksi". Chilen ja Perun välisen sodan alettua 1879 alus suojasi Callaon ja Arican satamia Chilen laivaston hyökkäyksiltä. Helmikuussa Chilen joukot nousivat maihin lähellä Aricaa vallaten alueen muutamassa kuukaudessa. Chilen voitettua 26. toukokuuta 1880 Tacnan taistelun kaupunki jäi ilman suojaa ja Chilen joukot valtasivat Arican 7. kesäkuuta. "Manco Cápacin" miehistö upotti aluksensa estääkseen sen joutumasta chileläisille.


title: USS Oneota (1864)

text: Aluksen hylkyä etsittiin 2007 ja se löytyi joitakin kilometrejä rannikosta reilun 30 metrin syvyydestä.


Jääkiekon 1. divisioonan maailmanmestaruuskilpailut 2018 pelattiin huhtikuussa 2018. A-lohko pelattiin Unkarissa ja B-lohko Liettuassa.


title: USS Tecumseh (1863)

text: USS Tecumseh oli Yhdysvaltain laivaston vuonna 1863 vesille laskettu Canonicus-luokan monitori.


title: USS Tecumseh (1863)

text: Charles Secor and Company Jersey Citystä New Jerseystä valmisti aluksen, joka laskettiin vesille 12. syyskuuta 1863. Alus otettiin palvelukseen 19. huhtikuuta 1864 New Yorkin laivastontelakalla päällikkönään Tunis A. M. Craven.


title: USS Tecumseh (1863)

text: Vaikka aluksen piti vahvistaa kontra-amiraali David Farragutin West Gulfin sulkuosastoa tulevissa konfederaation Mobilenlahtea suojaavien linnoitusten vastaisissa operaatioissa, alus määrättiin tilapäisesti Pohjois-Atlantin sulkuosastoon. Siten alus osallistui kenraali Ulysses Grantin operaatioihin Richmondia vastaan. Erityisesti kenraalimajuri Benjamin F. Butlerin suunnittelemaan maihinnousuun, jolla oli tarkoitus luoda sillanpää Jamesin ylitse. Varhain toukokuussa alus liitettiin James-joen laivueeseen ja se suojasi joella pohjoisvaltioden kuljetuksia estäen konfederaation Richmondissa olevien laivastovoimien häirinnän.


title: USS Tecumseh (1863)

text: Pohjoisvaltioiden maavoimat ja laivasto toteuttivat saamaansa käskyä, jonka mukaan konfederaation alusten pääsy alas jokea tuli estää. "Tecumseh" osallistui työhön 15.-18. kesäkuuta upottamalla neljä hylkyä, asentamalla raskaan puomin yli väylän ja lopulta upottamalla kuunarin oikean puoleisen rannan suuntaisesti. Kolme päivää tämän jälkeen aluksen päällikkö Craven havaitsi Hewlett's Farmilla konfederaation rakentavan tuliasemaa. Aluksen tykkimiehet avasivat tulen saaden osuman rakennelmaan. Kello 11.30 konfederaation tykkiasema paljastettiin.


title: USS Tecumseh (1863)

text: Alus jatkoi tulitoimintaa ja Craven kutsui "USS Canonicuksen" ja "USS Sauguksen" avuksi. Puoli tuntia myöhemmin konfederaation ironcladit lähellä Dutch Gapiä liittyivät taisteluun. "Tecumseh" lopetti tulen kello 13.30, kun Craven määräsi puolen tunnin levon ja ruokailun. Tulitoiminta jatkui taas kello 14.00 päättyen kaksi tuntia myöhemmin. Taistelun aikana alus käytti 46 viidentoista tuuman kranaattia ja alukseen ei osunut yhtään kranaattia.


title: USS Tecumseh (1863)

text: Alus jatkoi 5. heinäkuuta matkaansa etelään yhdessä "USS Augustan" ja "USS Eutawin" kanssa ja osasto saapui Floridan vesille matkallaan Meksikonlahdelle sijoitettuun Farragutin laivueeseen. Alus makasi Pensacolassa ankkurissa 3. elokuuta, kun se sai viestin sekä laivueen komentajalta että Farragutilta. Kumpikin viesti osoitti amiraalin kärsimättömyyden ja halun hyökätä Mobilenlahdelle. "Tecumseh" saapui Mobilenlahden edustalle illalla 4. elokuuta mahdollistaen Farragutin hyökkäyksen aloittamisen. Hieman kello viiden jälkeen Pohjoisvaltioiden laivaston osasto, johon kuului 18 alusta tunkeutui lahdelle.


title: USS Tecumseh (1863)

text: "Tecumseh" johti suojanpuolen monitorijonoa, jonka muut alukset olivat "Manhattan", "Winnebago" ja "Chickasaw". Alukset läpäisivät linnoitusten suojaamat niemet. Hieman jälkeen seitsemän alus avasi tulen rannikkopattereita vastaan. Kontra-amiraali Buchananin "CSS Tennesseen" ympärille koottu eteläinen laivue valmistautui vastaanottamaan tunkeilijat.


title: USS Tecumseh (1863)

text: Alus siirtyi vasemmalle kohdatakseen konfederaation alukset, kun kello 7.40 aluksen kölin alla räjähti. Alus alkoi vajota ja miehistö poistui alukselta. Alus upposi alle minuutissa vieden mukanaan aluksen päällikön Cravenin ja 92 miehistönjäsentä.


title: Casalarreina

text: Casalarreina (espanjaksi) eli Nafarruri (baskiksi) on kunta La Riojan () itsehallintoalueella Espanjassa. Alue sijaitsee Baskimaan naapurissa, ja ennen baskin kielen puhuma-alueen ollessa laajempi sitä tiedetään puhutun La Riojan länsiosissa yleisesti ainakin vielä 1200-luvulla ja joissakin osissa 1500-luvulle asti. Tänä päivänä alueen valtakieli on espanja, mutta baskin kielikin on alkanut palata alueelle, sillä jotkut kunnan asukkaat laittavat lapsensa Baskimaan puolella Lapuebla de Labarcassa toimivaan baskinkieliseen kouluun. Alueen baskitausta näkyy myös useissa kunnan alueen paikannimissä, jotka ovat baskinkielistä alkuperää.


title: Kuhmujäkälät

text: Kuhmujäkälät ("Lasallia") on "Umbilicariaceae"-heimoon kuuluva jäkäläsuku. Ne ovat lehtimäisiä ja kiinnittyvät alustaan keskiosan navalla. Suvun lajeista vain yksi, kuhmujäkälä, esiintyy Suomessa.


title: Hartikan kirkkomaa

text: Kirkko rakennettiin 1589–1591, joka oli Venäjän ja Ruotsin välisen 25-vuotisen sodan aikaa. Se sijaitsee Kirkkolahden (nykyisin Kirkkoniemi) suvannon reunassa, harjun itärinteellä. Paikan ensimmäinen kirkkoherra oli Ericus Marci Finno, eli Erkki Markunpoika Suomalainen. Edellä mainittu oli myös mukana allekirjoittamassa 1593 Uppsalassa asiakirjaa, jossa Martin Lutherin opetus julistettiin Suomen kristinuskon pohjaksi. Päätöksen myötä katolilaisuus väistyi pikkuhiljaa luterilaisuuden tieltä. Finnon allekirjoituksessa on ”Laukaalainen”, joka viittaa hänen kotiinsa Laucasvirran (nykyinen Tarvaalanvirta) varrella.


title: Hartikan kirkkomaa

text: Kirkko oli pystyssä vielä 1750, kunnes lahosi lopullisesti. Sen sijainti on nähtävissä nurkkahirsien, sekä kivijalan jäännösten avulla. Rakennus on ollut 9,5 metriä leveä ja 12,5 metriä pitkä suorakaide. Nurkkakivet ovat olleet tasapintaisia, ja kahdessa nurkassa on käytetty perustana nyrkin kokoisia kiviä, joita on tilkitty pien ja tuohen sekoituksella. Kirkkomaalle johtavan portin sisäpuolella on kiviä, jotka ovat olleet kirkon eteläseinustalla sisäänkäynnin kynnyksellä ja asehuoneessa. Kirkon hirsiraunioita säilytetään säältä lukitun suojakatoksen alla.


title: Hartikan kirkkomaa

text: Hartikan kirkkomaan nimi juontaa juurensa Hartikan suvusta, joka on asunut yhtä Kuusveden kylän vanhimmista torpista ainakin jo vuodesta 1690. Torppaa kutsutaan Hartikan sepän torpaksi, sillä siellä on ilmeisesti elänyt kyseisen suvun ammatinharjoittajia. Nykyisin se on yksityinen kotimuseo. Kirkon ympärillä on ollut myös hautausmaa. Sen alta ja ympäriltä on löydetty monia hautoja. Noin 400 metrin päästä löytyy myös Keski-Suomen vanhin ja ainoa kivikautinen kalmisto punamultahautoineen, sekä asuinpaikkoineen kampakeraamiselta kaudelta 3300-2500 eKr.


title: Hartikan kirkkomaa

text: Laukaan seurakunta järjestää hartauksia yhtenä kesäsunnuntaina ja jouluaattona. Tätä varten siellä ovat puinen risti, alttari, muistolaatta ja vuonna 1993 valettu kello sekä tapuli.


Hartikan kirkkomaa


title: This House Is Not for Sale

text: This House Is Not for Sale on Bon Jovin kolmastoista studioalbumi. Albumin julkaisi 4. marraskuuta 2016 levy-yhtiö Island Records, ja se on yhtyeen ensimmäinen studioalbumi, jonka tekemiseen yhtyeestä vuonna 2013 eronnut kitaristi Richie Sambora ei ole osallistunut.


title: This House Is Not for Sale

text: Albumi debytoi Yhdysvalloissa Billboard 200 -listan ensimmäisellä sijalla. Suomessa se nousi virallisen albumilistan kymmenennelle sijalle, ja putosi toisella listaviikollaan sijalle 50.


Maastojuoksun Suomen-mestaruuskilpailut 2018 käytiin 6. toukokuuta Salon Perniössä. Järjestävinä seuroina toimivat Salon Vilpas ja Perniön Urheilijat.


title: Maastojuoksun Suomen-mestaruuskilpailut 2018

text: Lähde


title: Anders Hellander

text: Anders Hellander (8. joulukuuta 1718, Tornio – 29. toukokuuta 1757, Utsjoki) oli Utsjoen seurakunnan ensimmäinen kirkkoherra. Hänen vanhempansa olivat torniolainen raatimies Abraham Hellander (1686–1747) ja Anna Johansdotter (1690–1723). Hellanderin opinto- ja työelämän taitekohdat olivat: ylioppilas Uppsalan yliopistossa 1733, pappisvihkimys 1740, Ylitornion kappalaisen apulainen 1740, Utsjoen seurakunnan saarnaaja ja koulumestari 1742, Utsjoen kirkkoherra (Turun hiippakunta) 1747. Hellander kuoli Utsjoella 29.5.1757. Hänen toimialueensa Utsjoella oli laaja pinta-alaltaan, mutta asukkaita oli 1700–luvun puolivälissä vain noin 250 henkilöä. Väestö muodostui pääosin porosaamelaisista ja heidän perheistään. Pieni osa asukkaista oli lohenkalastuksella eläviä saamelaisia. Asutus oli keskittynyt Utsjoen ja Tenojoen laaksoihin sekä Utsjoen kylään. Ennen kirkkoherraksi nimittämistään Hellander toimi Utsjoelle perustetun lapinkoulun koulumestarina. Koulun pääasiallinen tehtävän oli kristinopin opetus nuorille. Hän toimi samaan aikaan saarnaajana ja aloitti siten ensimmäisenä säännöllisen kirkollisen toiminnan järjestämällä muun muassa jumalanpalveluksia.


title: Anders Hellander

text: Hellander aloitti opintonsa käymällä Suuren Pohjan sodan jälkeen uudelleen muodostettua Tornion pedagogiota, josta hän pääsi lahjakkaana oppilaana suoraan yliopistoon. Hellander aloitti opiskelunsa Uppsalan yliopistossa vuonna 1733 ja vihittiin papiksi Härnösandin hiippakunnassa vuonna 1740. Hän avioitui samana vuonna silloisen esimiehensä Ylitornion kappalaisen Isaac Tornbergin tyttären Margaretan (1711–1767) kanssa. Avioliitosta ei syntynyt lapsia. Hän ilmaisi halukkuutensa lähteä missionääriksi eli kiertäväksi papiksi Lappiin. Länsipohjan läänin maaherra Gabriel Gyllengrip ja Lapin kirkollistoimen johtokunta halusivat, että saamelaiset piti käännyttää todelliseen kristinuskoon, ja siten Gyllengrip puolsi Hellanderin hakemusta etenkin, koska tämä osasi suomen kieltä. Maaherran mielestä suomenkielisille missiönääreille ei tarvinnut opettaa erikseen saamen kieltä, koska nämä osaavat tarpeeksi suomea. Myös Härnösandin tuomiokapituli hyväksyi hänet missionäärin tehtävään. Ennen Utsjoelle lähtemistään vuodesta 1739 alkaen Hellander toimi Ylitornion ikääntyneen kappalaisen apulaisena, jolloin hän myös tutustui aviopuolisoonsa. Tuona aikana hänen ajatuksensa muuttuivat, ja hän luopui aikeestaan ryhtyä missionääriksi.


title: Anders Hellander

text: Vuoden 1741 lopulla päätettiin, että Utsjoelle perustetaan lapinkoulu, ja sinne tarvitaan suomen kielen taitoinen koulumestari. Tornion Lapin lääninrovasti Abraham Fought pyysi tehtävään Hellanderia, ja tämä suostui. Matka Utsjoelle tapahtui sitten kevättalvella 1742 viimeisillä talvikeleillä, koska kesällä ei realistisia mahdollisuuksia matkustamiseen ollut teiden puuttuessa. Lapinkoulun tehtävänä oli erityisesti kristinopin opetus nuorille. Se oli Ruotsin valtakunnan kehittämä koulumuoto syrjäseutujen kristilliseen opetukseenJukkasjärvelle oli jo perustettu lapinkoulu ja seuraava oli tarkoitus perustaa Koutokeinoon, mutta siitä luovuttiin. Tarkoituksena oli myöhemmin perustaa lapinkoulu myös muualle Lappiin, mutta Turun hiippakunta luopui hankkeesta ja Utsjoen lapinkoulu jäi ainutkertaiseksi kokeiluksi. Utsjoelle tultuaan koulumestari Hellander nimitettiin varsinaisen päätehtävänsä lisäksi saarnaajaksi, ja hän aloitti säännöllisen kirkollisen toiminnan. Jumalanpalveluselämä ei tuohon aikaan ollut Utsjoella jokaviikkoista. Koutokeinon kirkkoherra kävi siellä vain kerran vuodessa saarnaamassa ja pitämässä jumalanpalveluksia. Vuoteen 1747 asti Utsjoki kuului Härnösandin hiippakuntaan ja Koutokeinon emäseurakuntaan. Silloin Tenojoen eteläpuolisista alueista muodostettiin Utsjoen emäseurakunta, joka kuului Turun hiippakunnan alaisuuteen. Hiippakuntajärjestelyjen ansiosta Hellander nimitettiin vuonna 1747 Utsjoen ensimmäiseksi kirkkoherraksi.


title: Anders Hellander

text: Kirkkoherran elämä syrjäisellä Utsjoella oli köyhää, vaikka hän sai virastaan säännöllistä palkkaa. Vaikeutena oli erityisesti se, että palkan sai Ruotsin rahana, vaikka ruokaostokset piti tehdä Norjan puolella, ja Norjan kauppiaat eivät ottaneet mielellään Ruotsin rahaa vastaan. Hän sai toimessaan hankaluuksia myös siitä, että oli loukannut norjalaisen papiston etuja. Eräässä kantelussa väitettiin, että Hellander oli saarnannut Norjan puolella Ruotsin ja Tanskan alamaisille karjalan kielellä ja ottanut ennen paluumatkaansa vastaan lahjoja, muutamia juustoja. Asian selvittely kesti hänen kuolemaansa asti. Lapinkoulunkaan opetus ei mennyt ihan sääntöjen mukaan. Lääninrovasti Ervasti havaitsi tarkastusmatkallaan, että Hellander oli opettanut oppilaitaan kirjoittamaan. Rovastin mielestä kirjoittamisen opetteluun kulutettu aika olisi pitänyt hyödyntää kristinoppia lukemalla. Elämä oli myös yksinäistä, koska pappila sijaitsi kaukana muusta asutuksesta. Lähistöllä ei ollut kirkon ja pappilan lisäksi kuin muutamia väliaikaiseen asumiseen tarkoitettuja kirkkotupia. Lapinkoulu lopetti toimintansa 1750–luvun alussa, ja Hellanderin toimeliaisuus väheni hänen sairastelunsa vuoksi. Hellanderin lopun ajan sairastelun arvellaan johtuneen siitä, että hän vuonna 1744 oli kauppamatkallaan eksynyt rajuilmalla edellä ajavasta oppaastaan ja palelluttanut itsensä pahasti vietettyään viisi yötä tunturissa. Eväänä oli ollut vain puolikas leipää ja tilkka paloviinaa. Vuoden 1757 rovastintarkastuspöytäkirjassa kerrotaan, että Hellander ja hänen rouvansa ovat hyvin sairaalloisia ja heikkoja. Säälitellään lisäksi sitä, että he sellaisessa kunnossa joutuvat elämään hirvittävien vuorien ja tunturien keskellä ilman sopivaa seuraa ja sairaanhoitoa. Anders Hellander kuoli myöhemmin samana vuonna ainoastaan 38-vuotiaana. Hänen puolisonsa Margareta muutti miehensä kuolemaa seuranneiden armonvuosien jälkeen Ylitornion Hietaniemeen, jossa hän kuoli vuonna 1767.


title: Sastamalan mopoautoturma

text: Sastamalan mopoautoturma oli 18. helmikuuta 2017 valtatiellä 12 Sastamalassa, lähellä Nokian rajaa tapahtunut tahallaan ajettu liikenneonnettomuus. Tila-autoa ajanut 34-vuotias mies ajoi tahallaan päin vastaantulevaa mopoautoa, jolloin mopoautoa kuljettanut 17-vuotias poika sekä matkustajana ollut samanikäinen tyttö menehtyivät välittömästi.


title: Sastamalan mopoautoturma

text: Tila-auton kuljettaja oli alkoholin ja lääkkeiden vaikutuksen alaisena. Tapahtumaa edelsi perheriita, jonka jälkeen mies lähti ajamaan päihtyneenä tila-autolla Nokialta Sastamalan suuntaan yrittäen törmätä useisiin vastaantuleviin ajoneuvoihin. Ennen kohtalokasta kolaria vaarallisesta ajosta oli tehty useita ilmoituksia hätäkeskukseen. Mies kertoi yrittäneensä itsemurhaa ja luulleensa mopoautoa isommaksi ajoneuvoksi. Hänellä oli taustalla aiempia rattijuopumuksia, pahoinpitelyjä, huumausainerikoksia ja petoksia.


title: Sastamalan mopoautoturma

text: Tila-autoa kuljettanut vuonna 1982 syntynyt Kari Tapani Saari tuomittiin 26. lokakuuta 2017 12 vuoden vankeuteen kahdesta taposta, törkeästä rattijuopumuksesta ja törkeästä liikenneturvallisuuden vaarantamisesta. Mielentilatutkimuksessa Saari todettiin syyntakeiseksi. Oikeus katsoi, että vaikka tekohetkellä oli pimeää, Saaren oli täytynyt havaita, ettei vastaantuleva auto ollut kuorma-auto tai rekka. Lisäksi oikeus on arvioinut, että hänen on täytynyt tekohetkellä pitää vähintäänkin todennäköisenä sitä, että kun hän ajaa vastaantulevaa ajoneuvoa päin, siinä olevat henkilöt kuolevat. Ennen rikosta Saari oli ajanut työkseen kuorma-autoa useita vuosia. Syyttäjän näkemyksen mukaan Saari oli valinnut kohteekseen mopoauton, jotta voisi epäonnistua itsemurhayrityksessään. Poliisi teki tapahtumasta rekonstruktion, jonka mukaan mopoauton ja kuorma-auton ajovalot erottuvat hyvin selvästi pimeälläkin.


title: Sastamalan mopoautoturma

text: Tragedian jälkimainingeissa on keskusteltu mopoautojen korvaamisesta henkilöautoilla, joihin on asennettu nopeusrajoitin. Normaalin auton on osoitettu olevan kolaritilanteissa huomattavasti mopoautoa turvallisempi. Poliisin esitutkintamateriaaleista on selvinnyt, että mopoauto tuhoutui täysin, ja tila-auto sai vain ison lommon keulaan. Mopoautossa olleilla nuorilla ei ollut mitään mahdollisuutta selvitä hengissä, kun taas tila-auton kuljettaja sai vain lieviä vammoja.


title: Indian Pacific

text: Indian Pacific on australialainen Great Southern Rail -yhtiön operoima matkustajajuna. Juna kulkee Perthistä Adelaiden kautta Sydneyyn, nimensä mukaisesti Intian valtamereltä Tyynellemerelle.


title: Indian Pacific

text: Nullarborin tasangolla juna kulkee maailman pisintä suoraa rataosuutta pitkin. 478 km osuudella ei ole yhtään mutkaa, joskin mäkiä.


title: Indian Pacific

text: Rautatieyhteys Australian itä- ja länsirannikoiden välillä valmistui 1917, kun Trans-Australian rata valmistui. Matkustajat joutuivat kuitenkin vaihtamaan junaa useaan otteeseen, koska eri osavaltioissa oli käytössä eri raideleveydet.


title: Indian Pacific

text: Vaihdoton junayhteys Perthin ja Sydneyn välillä tuli mahdolliseksi 1969, jolloin raideleveys oli saatu yhtenäistettyä. Indian Pacific aloitti liikennöinnin 23. helmikuuta 1970, aluksi kahdesti viikossa. 1970-luvun lopussa vuoroja oli toisinaan neljä viikossa, ja ne korvasivat vanhat Trans-Australianin vuorot. Vuodesta 2015 juna on kulkenut kerran viikossa.


title: Indian Pacific

text: Indian Pacific liikennöi kerran viikossa, ja matka välipysähdyksineen kestää noin kolme vuorokautta. Lähdöt Perthistä ovat sunnuntaina aamupäivällä, ja juna on perillä Sydneyssä keskiviikkona aamupäivällä. Samana iltapäivänä juna lähtee paluumatkalle ja saapuu Perthiin lauantaina iltapäivällä.


title: Indian Pacific

text: Indian Pacific kuljettaa autoja Perthin ja Adelaiden välillä.


title: Jahti (visailuohjelma)

text: Jahti on MTV3-kanavalla elokuussa 2018 alkanut suomalainen visailuohjelma, joka perustuu brittiläiseen "The Chase" -formaattiin. Joka jaksossa kilpailijat yrittävät päihittää ammattitaitoisen tietokilpailijan, "jahtaajan". Joka jaksossa on kolme (alkuperäisversiossa neljä) kilpailijaa. Ohjelma esitetään torstaisin kello 20.


title: Jahti (visailuohjelma)

text: Ohjelmaan liittyy mobiilipeli, jota voi pelata kahdella eri tavalla: ohjelmaa seuratessa, jolloin esitetään samat kysymykset kuin ohjelmassakin, tai itsenäisesti ohjelmaa seuraamatta.


title: Jahti (visailuohjelma)

text: Ohjelmasta on tulossa toinen tuotantokausi.


title: Jahti (visailuohjelma)

text: Aluksi jokainen kilpailija kilpailee yksinään. Rahaportaat-kierroksella kilpailijalta kysytään minuutin ajan kysymyksiä, ja kilpailijan on pyrittävä vastaamaan mahdollisimman moneen oikein. Jokaisesta oikeasta vastauksesta kilpailijan voittopotti karttuu 500 eurolla.


title: Jahti (visailuohjelma)

text: Rahaportaat-kierroksen jälkeen saapuu jahtaaja, ammattitaitoinen tietokilpailija. Kilpailijan Rahaportaat-kierroksella voittama potti asetetaan pelilaudalle. Jahtaaja tekee kilpailijalle kaksi rahatarjousta. Jos kilpailija haluaa pelilaudalla askeleen kauemmaksi jahtaajasta, hän valitsee pienemmän rahatarjouksen, mutta jos askeleen lähemmäksi jahtaajaa, hän valitsee suuremman rahatarjouksen. Kilpailija voi myös valita aloituspisteekseen alkuperäisen pisteen, jolloin tavoiteltava potti on sama kuin kilpailija jo sai.


title: Jahti (visailuohjelma)

text: Kun kilpailija on valinnut tavoiteltavan potin, kilpailijalle ja jahtaajalle esitetään samat monivalintakysymykset. Kysymyksissä on kolme vaihtoehtoa, ja kumpikin valitsee mielestään oikean vastauksen nappia painamalla. Kun toinen on painanut nappia, toisella on viisi sekuntia aikaa painaa nappia. Jos vastaus on oikein, siirrytään pelilaudalla yksi askel kohti maalia, mutta jos kilpailija tai jahtaaja vastaa väärin, tämä pysyy paikallaan.


title: Jahti (visailuohjelma)

text: Jos kilpailija pääsee "karkuun" jahtaajaa, potti lisätään joukkueen yhteiseen pottiin ja kilpailija pääsee finaalikierrokselle. Jos jahtaaja saa kilpailijan "kiinni", kilpailija ja potti putoavat pelistä. Kun kaikki kilpailijat ovat kisanneet yksitellen Rahaportaat- ja Jahti-kierrokset, alkaa finaalikierros.


title: Jahti (visailuohjelma)

text: Finaalikierroksella kaikki jäljellä olevat kilpailijat kisaavat jahtaajaa vastaan joukkueena. Ensin joukkueelle esitetään kahden minuutin ajan kysymyksiä, ja joukkueen tulee vastata mahdollisimman moneen oikein. Sen jälkeen jahtaajalle esitetään kahden minuutin ajan kysymyksiä. Jahtaaja voittaa, jos jahtaaja ehtii saada aikarajan puitteissa niin monta oikein, että hän pääsee maaliin pelilaudalla. Jos joukkue voittaa, joukkueen voittopotti jaetaan jäljellä olevien kilpailijoiden kesken. Jos jahtaaja vastaa johonkin kysymykseen väärin, kello pysäytetään ja joukkue saa mahdollisuuden vastata samaan kysymykseen. Jos joukkue saa sen oikein, jahtaaja liikkuu pelilaudalla askeleen taaksepäin.


title: Jahti (visailuohjelma)

text: Mikäli jahtaaja onnistuu saamaan kaikki kilpailijat kiinni Jahti-kierroksella, joukkue valitsee keskuudestaan yhden kilpailijan kisaamaan jahtaajaa vastaan 3000 euron potista Finaalijahdissa.


title: Ribeira Grande de Santiago

text: Ribeira Grande de Santiago on Kap Verden kunta, joka sijaitsee saarivaltion pääsaaren Santiagon etelärannalla. Kunnan asukasluku on 8 460 ja sen pinta-ala on 137 neliökilometriä. Ribeira Grande de Santiagon hallinnollinen keskus on Cidade Velha.


title: Ribeira Grande de Santiago

text: Cidade Velha on Kap Verden vanhin asutuskeskus. Se on rakennettu Ribeira Grande -joen suulle vuonna 1462. Hallinnollisesti Cidade Velha on kuulunut Praiaan 1700-luvulta lähiten, mutta vuonna 2005 Praian kunnasta erotettiin nykyinen Ribeira Grande de Santiago.


title: Trevor Doyle

text: Trevor Doyle (s. 1. tammikuuta 1974 Ottawa, Ontario, Kanada) on uransa päättänyt kanadalainen jääkiekkoilija, pelipaikaltaan puolustaja, joka pelasi Pohjois-Amerikassa AHL- ja IHL-liigoissa sekä Euroopassa Saksassa, Suomessa ja Englannissa. Doyle tunnettiin urallaan kovaotteisena pelaajana.


title: Trevor Doyle

text: Doyle on Florida Panthersin 7. kierroksen varaus vuodelta mutta useiden muiden myöhäisten kierrosten varausten tavoin ei koskaan pelannut otteluakaan NHL:ssa. Kaudella 1991–1992 Doyle aloitti OHL-liigan Kingstonissa, jossa pelasi kolme kautta. Kolmen kauden aikana Doyle teki kolme maalia ja antoi 21 maaliin johtanutta syöttöä. Jäähyllä Doyle istui peräti 415 minuuttia. CHL-uran jälkeen Doyle teki sopimuksen IHL-liigan Cincinnatiin ja siirtyi sieltä seuraavaksi vuodeksi AHL-joukkue Carolina Monarchsiin jossa pelasi kaksi kautta. Jälkimmäisellä kaudella Doyle teki yhden kauden piste-ennätyksensä 3+10 ja merkkauti itselleen myös ennätykselliset 288 jäähyminuuttia. Kauden aikana Doyle oli mukana 26 tappelussa.


title: Trevor Doyle

text:
Kauden 1997–1998 aluksi Doyle oli mukana Florida Panthersin harjoitusleirillä, mutta ei onnistunut raivaamaan tietään NHL-joukkueen kokoonpanoon vaan pelasi kauden IHL:n Fort Wayne Kometsissa.
Kauden 1998–1999 Doyle aloitti Calgary Flamesin farmijoukkue Saint John Flamesissa, mutta siirtyi kahden pelatun ottelun jälkeen IHL-liigan Michigan K-Wingsin riveihin. Siellä Doyle pelasi 4 ottelua, kunnes liittyi joulukuussa SM-liigajoukkue HIFK:n riveihin. Tärkeä syy Doylen hankkimiseen oli EHL-ottelu Frankfurt Lionsia vastaan. Joukkueiden ensimmäinen kohtaaminen Helsingissä aiemmin syksyllä meni todella fyysiseksi ja toiseen osaotteluun HIFK halusi rosteriinsa "poliisin". Doylen läsnäolo rauhoitti kummasti Frankfurtin kanadalaispelaajien tappeluhaluja. HIFK:n riveissä Doyle esiintyi EHL-matsin lisäksi kolmessa liigaottelussa, joissa ei kirjauttanut aikakirjoihin tehopisteitä, mutta sen sijaan 31 jäähyminuuttia, sisältäen tappelun paikallisvastustaja Jokereiden Jani Ritaa vastaan. Helsingistä Doylen matka jatkui Saksaan DEL-liigan Berlin Capitalsin riveihin. Saksassa Doyle pelasi 17 ottelua tehoin 1+5 eikä tapellut kertaakaan.


title: Trevor Doyle

text: Kauden 1999–2000 aluksi osallistui Vancouver Canucksin harjoitusleirille, mutta pelasi kauden AHL:ssa farmijoukkue Syracuse Crunchin riveissä. AHL-kauden saldoksi jäi kahdeksan tehopistettä ja 21 tappelua 77 ottelussa. Seuraavalle kaudelle palkanmaksaja löytyi Britannian pääsarjasta. Doyle pelasi Ayr Scottish Eaglesin riveissä 42 ottelua joissa teki tehot 3+7 ja istui 207 jäähyminuuttia. Hanskat lensivät kädestä kahdeksan kertaa. Kausi jäi käytännössä Doylen uran viimeiseksi. Seuraavalla kaudella hän kävi pelaamassa yhden ottelun British National Leaguen Dundee Starsissa ja kaudella 2002–2003 vielä kaksi ottelua Quebecin puoliammattilaissarja QSPHL:n Lavalissa.


title: Pierre Charles Le Monnier

text: Pierre Charles Le Monnier (20. marraskuuta 1715 – 3. huhtikuuta 1799) oli ranskalainen tähtitieteilijä. Hänen nimensä joskus kirjoitetaan Lemonnier.


title: Jérôme Lalande

text: Joseph Jérôme Lefrançois de Lalande (11. heinäkuuta 1732 – 4. huhtikuuta 1807) oli ranskalainen tähtitieteilijä, vapaamuurari ja kirjailija.


title: Erik Prosperin

text: Erik Prosperin (25. heinäkuuta 1739 – 4. huhtikuuta 1803) oli ruotsalainen tähtitieteilijä.


title: Erik Prosperin

text: Prosperin oli lehtori matematiikassa ja fysiikassa Uppsalan yliopistossa vuonna 1767, havannointitähtitieteen professori vuosina 1773–1796, ja tähtitieteen professori vuosina 1797–1798. Hänestä tuli Ruotsin kuninkaallisen tiedeakatemian jäsen Tukholmassa vuonna 1771.


title: Erik Prosperin

text: Prosperin oli kuuluisa kiertoratojen laskija: komeettojen, planeettojen ja niiden kuitten. Hän laski Uranuksen (löydetty vuonna 1781) ja sen kuitten kiertoradat. Hän oli myöskin ensimmäinen joka laski asteroidi 1 Ceresin kiertoradan vuonna 1801.


title: Maximilian Hell

text: Maximilian Hell (Unkari: "Hell Miksa") (15. toukokuuta 1720 – 14. huhtikuuta 1792) oli unkarilainen tähtitieteilijä ja vihitty Jesuiitta-pappi Unkarin kuningaskunnasta.


title: Johann Tobias Mayer

text: Johann Tobias Mayer (5. toukokuuta 1752 – 30. marraskuuta 1830) oli saksalainen fyysikko. Hänen isänsä oli tähtitieteilijä Tobias Mayer.


title: Kuparimarkka 1949

text:
Suomalainen kuparimarkka vuodelta 1949 on harvinainen markan kolikko vuodelta 1949. Sitä lyötiin 250 kappaletta, ja se on markkina-arvoltaan noin 14 000 euroa.
Se on arvokkaimpia markka-aikaisia kolikoita.


title: Kuparimarkka 1949

text: Silloinen rahapajan johtaja Peippo Uolevi Helle oli itsekin keräilijä ja muiden keräilijöiden manipuloitavissa. Normaalisti markat lyötiin tuolloin raudasta. Helle teki itse kuparimarkan aihiot, ja rahaa tehtiin 250 kappaletta. Kuparimarkan lyöminen oli kuitenkin jonkinlainen virkavirhe. Asia johti poliisikuulusteluihin, mutta Helle ei saanut asiasta mitään tuomiota. Rahapajan johtaja menetti kuitenkin virkansa ilmeisesti juuri tämän jupakan seurauksena.


title: Hannu Koskivuori -mitali

text: Hannu Koskivuori -mitali on Suomen Hiihtoliiton vuosittain henkilölle, yhteisölle tai järjestölle jakama tunnustus. Palkinnon saajasta päättää hiihtoliiton kunniapuheenjohtaja yhdessä puheenjohtajiston kanssa. Palkinnon myöntämiskriteerinä on pitkäaikainen työ suomalaisen hiihtourheilun hyväksi. Mitalin toisella puolella on Hannu Koskivuoren figuuri ja toisella puolella teksti ”Latua avaten”. Mitalin on suunnitellut Yrjö Lohko ja niitä on painettu 50 kappaletta. Mitali jaetaan marraskuussa.


title: Hannu Koskivuori -mitali

text: Lähde


title: Hågahögen

text: Hågahögen (myös "Björns hög" tai "Kung Björns hög") on hautakumpu Hågadalenissa Uppsalan kaupungin itäpuolella Upplannissa Ruotsissa. Siihen on haudattu aikanansa merkittävä henkilö, joka vaikutti Upplannissa Skandinavian pronssikaudella noin 1000 eaa. eli Monteliuksen periodilla IV.


title: Hågahögen

text: Hågahögen kaivettiin kahteen otteeseen vuosina 1902–1903. Kaivauksia johti Oscar Almgren ja hänellä oli apunaan Uppsalaseminaarietin arkeologian opiskelijat, joista Gustav Adolf toimi kaivauksien järjestelijänä. Ensimmäinen kaivaus suoritettiin loka-marraskuussa vuonna 1902 ja toinen huhti-toukokuussa vuonna 1903. Kaivauksien rahoitus tuli monesta lähteestä, mutta rahaa saatiin myös kuninkaaliselta perheeltä. Tutkimuksissa paljastui, ettei hauta ollutkaan kansainvaellusajalta vaan pronssikaudelta. Kaivauksissa havaittiin, että hautakumpu oli rakenteeltaan mutkikas, mikä herätti monia tutkimuskysymyksiä. Itse haudan löydöt olivat rikkaat ja ne ovat esillä pysyvässä näyttelyssä Historiallisessa museossa Tukholmassa.


title: Hågahögen

text: Haudasta löytynyt pronssinen vaatesolki varastettiin museon näyttelystä talvella 1986. Varas hajotti soljen heti museon edustalla heittäen pronssiset osat tien viereen, josta ne löytyivät muutaman kuukauden kuluttua. Soljesta oli tallella dokumentit, joiden avulla siitä voitiin vuonna 1987 valmistaa jäljennös näyttelyyn laitettavaksi (esine nro 31808).


title: Hågahögen

text: Kun Ruotsissa alettiin kerätä talteen kansan suussa käytettyjä tarinoita, kerrottiin tutkijoille Hågahögenistä vuonna 1704, että sinne on haudattu kuningas Björn. Tarinan mukaan hän olisi elännyt rautakauden lopulla ja sen vuoksi hautakumpua kutsuttiin juuri ”Kung Björns hög”. Nimitys Hågahögen on tullut käyttöön nykyaikana.


title: Hågahögen

text: Hautakumpu ajoitettiin aluksi pronssikauden IV periodille esinelöytöjen tyylien avulla. Hiilenkappaleista 1960-luvulla tehdyt radiohiiliajoitukset vahvistavat esinetyylien avulla tehdyt arviot oikeiksi.


title: Hågahögen

text: Vainaja on poltettu suurella kokolla ennen hautaamista. Vainajan poltetut jäännökset oli asetettu vähintään 2,5 metriä pitkään puuarkkuun, ja kokosta talteen otetut hiilet ja muu tuhka oli kaadettu hautakummussa olevan hautakammion pohjalle. Kaivauskertomuksessa mainitaan arkun olleen tammiarkku. Tutkijat ovat kuiten alkaneet epäillä sitä, etää oliko vainaja mies vai nainen. Hauta-antimista päätellen hän olisi todennäköisesti ollut mies.


title: Hågahögen

text: Hautaan laitettiin mukaan polttamattomina hänen henkilökohtaisia esineitään. Niitä olivat osittain kullattu pronssimiekka, jonka puinen kahva oli lahonnut pois ja miekasta oli sen vuoksi irronnut 29 kultaniittiä. Miekan kahvaan on voinut kuulua myös kullasta valmistettu nuppi, jollainen on myös löytynyt haudasta. Lisäksi on löytynyt pronssinen partaveitsi, pienempi partaveitsi, kahdet pienet pinsetit, kaksi pronssista ripustinta vyöhön, kullattu pronssinen vaatesolki (silmälasisolki, josta on sen neula katkennut), kaksi kullattua pronssinappia, kaksi vaatteisiin kiinnitettävää pronssista kaksoisnappia (pitkillä piikkimäisillä olokkeilla), neljä pitkää litteästä kultalangasta valmistettua kierteistä koristetta, sekä kolme pientä ja tiiviisti rullattua spiraalikoristetta samanlaisesta kultalangasta. Esineet oli valmistettu pronssista, jotka oli sitten kullattu tai koristeltu kultalangoilla. Metalliesineiden lisäksi löytyi keramiikan sirpale, 3 tai 4 hartsinkappaleita, joissa oli näkyvissä puun pinnan aiheuttamat painaumat, tuohenpalanen, ihmisen poltettuja luita ja vähäisiä tammiarkun jäänteitä.


title: Hågahögen

text: Suurin esine oli pronssimiekka, joka oli osittain kullattu. Kahvan orgaaninen aine oli puuta, josta oli kahvassa jäljellä pienet jäänteet. Miekan terä on keskeltä vahvempi ja miekan molemmat sivut olivat terotettuja. Miekan kokonaispituus on 76,5 senttimetriä. Kahvan koristeina oli kummallakin sivulla viisi pyöreää ympyrää, joiden sisällä oli viisi tai kuusi samankeskisiä renkaita aivan kuin puun vuosirenkaissa. Samoja ympyröitä oli käytetty vaatesoljen koristelussa.


title: Hågahögen

text: Haudasta löydetty vaatesolki, joka varastettiin vuonna 1986, oli yksinkertainen solki. Sen koristeena käytettiin pronssista valettuja pyöreitä koristeltuja levyjä, joiden halkaisijat olivat yli 4 senttimetriä. Koristelussa levyn keskelle oli kaiverrettu ympyrä, jossa oli renkaita kuin puun vuosirenkaissa. Se ympyrän ympärillä kiersi symmetrisesti seitseman samanlaista ympyrää. Levyn uloin ornamentti muodostui viivojen välissä kulkevasta sik-sak-kuviosta, joka kiersi kaikkien ympyröiden ympäri. Molemmat levyt oli istutettu kierretyillä kultalangollia koristellun kehyksen sisälle niin, että kokonaisuus muistutti pyöreitä silmälaseja. Soljen neulan päässä sijaitsi vielä yksi ympyrälevy, jossa koristeena oli vain samakeskisiä ympyröitä. Löydettäessä soljen neula oli katki. Vaateneulaa pidetään naisellisena ja sen takia on esitetty, että haudassa olisikin haudattuna nainen. Toisaalta partaveitsen takia on ehdotettu miehen ja naisen yhteishautaa, kahden partaveitsen takia kahden miehen hautaa ja tietenkin myös kahden miehen ja naisen yhteishautaa.


title: Hågahögen

text: Hågahögen on siitä erikoinen tapaus Mälarenin laaksossa, ettei tämän seudun asukkaat rakentaneet kuolleille enää hautakumpuja. Näin on kuitenkin tapahtunut juuri tälle yhdelle ihmiselle. Kun vielä hauta-antimet olivat runsaat, mikä on tälle ajalle harvinaista, vahvistuu erityistapauksen tunne selvästi. Keski-Ruotsissa ei ollut enää tapana laittaa hautaan aseitakaan, kuten oli tapana Tanskan alueilla vielä periodilla IV. Lähin Hågahögeniä muistuttava samanaikainen hautaus löytyy Tanskan alueelta. Siellä vertailuun voidaan ottaa Lusehøjn hautakumpu Fynin saarelta ja Seddlinin hautakumpu Mecklenburgista Saksasta. Toinen erikoisuus on ollut käyttää pitkää tammiarkkua, joka oli tapana varhaisella pronssikaudella ruumishautauksen yhteydessä, ja silti on poltetty vainaja, kuten oli tehty myöhäisellä pronssikaudella. Täsä hautauksessa on käytetty sekä vanhaa että uutta traditiota yhdessä.


title: Hågahögen

text: Tammiarkku löytyi romahtaneesta hautakammiosta, joka oli rakennettu pystytetyistä ja määrämittaisista tammen puunrungoista. Hautakumpu oli rakennettu sen ensimmäistä hautausta varten ja tämä arkku sijoitettiin maan pinnalle sammuneen hiilloksen päälle. Joko paikka poltettiin ennen hautausta tai sitten rovion jätteet kuljetettiin hautapaikalle. Arkku sijoitettiin tukkipuista rakennettuun kammioon, jonka sivuille, päälle ja lopulta sen ympärille kasattiin neljä metriä korkea kiviröykkiö . Tutkijoita on kuitenkin askarruttanut hautakummun kerrokset, joiden seassa oli sekä ihmisten että eläinten luita. Joutuivatko ne sinne silloin, kun hautaa peitettiin ruohoturpeella?


title: Hågahögen

text: Turvetta kasattiin kiviröykkiön ylle niin paljon, että hautakummun korkeudeksi tuli 7 metriä ja sen pohjan halkaisijaksi tuli 45 metriä. Kun haudan ydin muodostui neljä metriä korkeasta röykkiöstä, tuli sen päälle kasata vielä neljä metriä ruohoturvetta. Hautakummun rakentamiseksi on täytynyt tutkijoiden mukaan tehdä noin 7 500 miestyöpäivää työtä. Ruohoturve irroitettiin lapiolla maasta turvelevyinä ja ne kuljetettiin kummun päälle. Ruohoturvetta on nostettu kumpuun noin kuuden jalkapallokentän kokoiselta alueelta.


title: Hågahögen

text: Haudasta tehdystä pohjapiirroksesta näkyy keskustaa kiertävä kivistä ladottu reunus. Se on jäänyt turvetäytteen alle eikä sitä ole ollut näkyvissä muuten kuin haudan kivröykkiövaiheen aikana. Pronssikaudelta tiedetään monia hautakumpuja, jossa ne on rakennettu vaiheittain ja vaiheiden välissä on ollut haudan ympärillä kivikehä. Tällainen vaihe on tutkijoiden mukaan ollut esimerkiksi Sagaholmin hautakummulla.


title: Hågahögen

text: Mitä hautariiteissä todellisuudessa tehtiin? Hautaamisen jälkeen on sen huipulla ollut runsaasti toimintaa ja sen huipulla on rakentamisen aikana poltettu monet kerrat nuotioita. Jokaisella kerralla sinne jäi runsaasti luita. Kaivauksissa otettiin talteen näitä luita ja niiden joukossa oli eläinlajeina lueteltuna metsäpeuraa, oravaa, jänistä, näätää, villihanhea, kettua ja haukea, sekä kasvatettuja eläiminä koiraa, nautaa, lammasta, vuohta, hevosta ja sikaa. Ihmeelliseksi toiminnan tekee löydöt ihmisluista, jotka löytyivät eläinluiden seasta. Ihmisluita on kuulunut useille henkilöille ja yhdestä reisiluusta on halkaisemalla otettu luuydintä esille, mikä tutkijoiden mukaan viittaisi kannibalismin mahdollisuuteen.


title: Hågahögen

text: Ajoituksen mukaisella pronssikaudella oli merenpinta niin paljon korkeammalla kuin nykyään, että Mälarenilta työntyi pitkä merensalmi hautakummulle saakka ja että hautakumpu olisi silloin sijainnut salmeen työntyvällä niemellä. Haudan edestä kulki vanha tie, joka vei Fibyn muinaislinnoille, joita oli Fibysjönin ympärillä kolme. Noin kaksi kilometriä Hågahögistä ylävirtaan sijaitsee toinen kalmistoalue Lillängen. Siellä sijaitsee noin 50 pyöreää kivilatomusta ja noin 30 pystykiveä.


title: Hågahögen

text: Hautakummun lähelle oli rakennettu kulttitalo jo 1300 eaa. Kun tämä kulttitalo vanheni, rakennettiin sen lähelle vielä suurempi kulttitalo noin 1200–1100 eaa. Suuremman talon kiviperusteet on tunnettu jo kauan ennen suurkummun tutkimista, mutta vanhemman talon perustukset paljastuivat vasta hiljattain. Kulttitaloksi kutsuttu rakennelma on nimestään huolimatta saattanut Stig Welinderin mukaan olla pelkkä avotaivaan alla sijaitseva kivillä reunustettu pyhä alue. Näitä rakennelmia on tutkittu eri puolilla Skandinavian pronsikauden kulttuuripiiriä. Kalmistoalueella sijaitsee lisäksi kolme pienempää hautakumpua, 24 pyöreää kivilatomusta ja kaksi pystyyn nostettua kiveä.


title: Mirja Tarnanen

text: Mirja Tarnanen on suomalainen dosentti, filosofian tohtori ja Jyväskylän yliopiston Opettajankoulutuslaitoksen kielikasvatuksen professori.


title: Mirja Tarnanen

text: Tannisen tutkimuskohteita ovat heikkojen kirjoittajien kirjoittamisen taito, suomi toisena kielenä ja äidinkielenä -teksteissä sekä opettajat kirjoittamisen arvioijina ja palautteen antajina.


title: Alexa Bliss

text: Alexa Bliss (oik. Alexis ”Lexi” Kaufman, s. 9. elokuuta 1991 Columbus, Ohio) on yhdysvaltalainen showpainija.


title: Alexa Bliss

text: Lexi Kaufman aloitti showpainiuransa "WWE NXT:ssä", WWE:n ”farmisarjassa”. Hän teki sopimuksen WWE:n kanssa toukokuussa 2013 ja otteli ensimmäisen ottelunsa "NXT:ssä" vuosi myöhemmin, toukokuussa 2014. Hänen hahmonsa Alexa Bliss oli alun perin kimallehilettä käsistään puhaltanut iloinen cheerleader, mutta läpimurtonsa hän teki muuntauduttuaan heelin eli pahiksen rooliin. Hahmosta tuli heel vuonna 2015, alettuaan esiintyä yhdessä Blake and Murphy -tag teamin kanssa.


title: Alexa Bliss

text: Alexa Bliss on ollut sekä "WWE Raw’n" että "WWE Smackdownin" mestari. Hahmo debytoi "SmackDownissa" heinäkuussa 2016, WWE Draftin jälkeen, ja voitti sen naisten mestaruuden (WWE SmackDown Women's Championship) ensimmäisen kerran saman vuoden joulukuussa. Huhtikuussa 2017 hahmo siirtyi Raw’hon ja voitti sen naisten mestaruuden (WWE Raw Women's Championship) ensimmäisen kerran jo saman kuun lopussa. Helmikuussa 2018 hahmo voitti WWE:n historian ensimmäisen naisten Elimination Chamber -ottelun.


title: Alexa Bliss

text: Raw’n ja SmackDownin lisäksi Bliss on esiintynyt vuodesta 2017 E!:n tositelevisiosarjassa "Total Divas", jossa seurataan naispuolisten showpainijoiden elämää.


title: Alexa Bliss

text: Ennen uraansa showpainijana Kaufman oli vuodesta 2011 kehonrakennuksen ammattilainen. Hän osallistui muun muassa Arnold Classiciin. Aiemmin hän harrasti muun muassa cheerleadingiä.


title: Alexa Bliss

text: Kaufman kärsi teini-iässä anoreksiasta ja oli sen vuoksi kahdesti sairaalahoidossa.


title: Alexa Bliss

text: Kaufman on kihloissa Matthew Adamsin kanssa, joka käyttää showpainijana nimeä Buddy Murphy.


title: Thorsteinn Talonvoiman tarina

text: Thorsteinn Talonvoiman tarina (isl. "Þorsteins þáttr bæjarmagns") on keskiajan islantilaiseen saagakirjallisuuteen kuuluva lyhytsaaga (isl. "þáttr"). Se on luokiteltu muinaissaagaksi. "Thorsteinn Talonvoiman tarina" kertoo miehestä nimeltä Þorsteinn, joka on kooltaan tavallista suurempi ja ryhtyy kuningas Olavi Tryggvinpojan (isl. Óláfr Tryggvason) hirdimieheksi. Tarinassa kuvataan Þorsteinnin matkoja itään, joiden aikana hän vierailee muun muassa tuonpuoleisessa ja myyttisen Kaunotantereen ("Glæsisvellir") kuninkaan luona. Saaga on kirjoitettu todennäköisesti 1200-luvun lopulla, joidenkin arvioiden mukaan 1300-luvulla, mutta sen pohjana oleva tarina-aineisto on vanhempaa. Saagan vanhimmat säilyneet käsikirjoitukset ovat 1400-luvun loppupuolelta.


title: Thorsteinn Talonvoiman tarina

text: Saagan alussa kerrotaan Þorsteinnin lisänimestä, että tämä oli niin suuri, että pärjäsi kokonsa puolesta suurimmalle osalle taloista. Þorsteinn kulkee kauppa- ja ryöstöretkillä, kunnes hänestä tulee kuningas Olavi Tryggvinpojan valtaannousun jälkeen tämän hirdimies. Toiset hirdimiehet eivät juuri pidä Þorsteinnista, mutta kuningas arvostaa häntä ja lähettää hänet usein kauppamatkoille ja suorittamaan sellaisia tehtäviä, joista muut kieltäytyvät. Usein matkat suuntautuvat itään, missä Þorsteinn kokee saagassa kerrotut seikkailunsa.


title: Thorsteinn Talonvoiman tarina

text: Ensimmäinen seikkailu saa alkunsa, kun Þorsteinn on saagan mukaan Bálagarðriksi kutsutun rannikon (isl. "Bálagarðssíða") itäpuolella. Koska purjeet eivät ota tuulta, Þorsteinn astuu maihin ja saapuu kauniille kummulle. Kummulla on nuorukainen, joka saa kummusta itselleen kepin ja lähtee ratsastamaan tuon kepin kanssa aliseen maailmaan. Þorsteinn seuraa pojan esimerkkiä ja kumpikin kulkee läpi joen kunnes saapuu linnan luokse. Linnassa vietetään juhlia, mutta Þorsteinn havaitsee, ettei kuka näe häntä tai poikaa, joka kulkee ja poimii itselleen kaiken, mikä juhlapöydistä tippuu.


title: Thorsteinn Talonvoiman tarina

text: Þorsteinn huomaa kauniin liinan ja kultarenkaan, jotka hän nappaa itselleen. Paetessaan salista hän kuitenkin tiputtaa keppinsä ja juhlavieraat lähtevät ajamaan häntä takaa. He saavuttavat Þorsteinnin ja mielessään Þorsteinn rukoilee apua Olavi Tryggvenpojalta, minkä jälkeen hän surmaa useita takaa-ajajistaan, ennen kuin nuorukainen tuo takaisin hänen keppinsä ja kumpikin pääsee palaamaan alisesta maailmasta takaisin. Seikkailun jälkeen Þorsteinn palaa Norjaan kuninkaan luo. Tämä tarjoaa hänelle läänitystä. Þorsteinn kuitenkin kieltäytyy ja lähtee uudelleen matkalle itään.


title: Thorsteinn Talonvoiman tarina

text: Toisella matkallaan Þorsteinn pysähtyy ensin Jämtlantiin, missä pelastaa kotkan kynsiin joutuneen kääpiön lapsen. Kääpiö on siitä niin kiitollinen, että antaa Þorsteinnille kolme taikaesinettä: lampaanvillaisen paidan, joka yllä ei väsy uidessa eikä haavoitu, hopeasormuksen, jonka ansiosta Þorsteinnilta ei koskaan tulisi puuttumaan varallisuutta sekä mustan kiven, joka tekisi Þorsteinnin näkymättömäksi. Lisäksi kääpiö antaa Þorsteinnille huvitukseksi monivärisen kiven, johon piikillä iskemällä tämä voisi aikaansaada raemyrskyn, kovan auringonpaisteen tai tulta ja hehkuvia hiiliä ja kipinöitä. Þorsteinn kiittää lahjoista ja jatkaa sitten purjehdustaan kohti itää. Matkalla he kuitenkin eksyvät ja saapuvat lopulta Jättien maahan (isl. "Risaland").


title: Thorsteinn Talonvoiman tarina

text: Jättien maassa Þorsteinn käy yksin maihin ja lähtee kulkemaan metsässä. Hän kohtaa siellä hyvin suurikokoisia miehiä, joiden rinnalla hän itse on pieni kuin lapsi. Yksi miehistä on tarunhohtoisen Kaunotantereen ("Glæsisvellir") hallitsija nimeltä Guðmundr. Guðmundr on matkalla Jötunheimrin hallitsijan, Geirröðrin, juhliin, vaikka epäilee tämän suunnittelevan hänen surmaamistaan. Þorsteinn pyytää päästä heidän mukaansa, ja Guðmundr suostuu, vaikka häntä epäilyttääkin, koska Þorsteinn on kristitty.


title: Thorsteinn Talonvoiman tarina

text: Kääpiön antaman taikakiven avulla þorsteinn pysyttelee Geirröðrin luona näkymättömänä. Juhlan aikana kuningas Geirröðr haastaa Guðmundrin ja muut vieraat osallistumaan ensin pallotteluun, jossa tulikuumaa ja kipinöivää hylkeenpäätä pallotellaan niin, että jokaisesta sen pudottaneesta tulee lainsuojaton. Þorsteinn auttaa kuitenkin kisassa Guðmundria ja tämän miehiä niin että pallo lopulta lentää vallihautaan ja peli päättyy.


title: Thorsteinn Talonvoiman tarina

text: Seuraana päivänä Geirröðr järjestää painikisan, jossa Þorsteinn jälleen auttaa näkymättömänä Guðmundria ja tämän miehiä. Vastapuoli, taikataitoinen jaarli Agði miehineen, jotka kaikki ovat saagan mukaan pikemminkin peikkoja kuin ihmisiä, alkaa aavistella jotain, sillä Guðmundrin miesten luona on heidän mielestään paha haju ja siellä tuntuu polttavaa kuumuutta.


title: Thorsteinn Talonvoiman tarina

text: Viimeisenä vierailupäivänä Þorsteinn astuu saliin niin, että kaikki näkevät hänet. Hän viihdyttää juhlavieraita kääpiön antamalla kolmivärisellä kivellä. Kun hän koskettaa piikillä kolmatta väriä, kivestä alkaa lentää kipinäsuihku ja Þorsteinn kehottaa Guðmundria miehineen lähtemään. Itse hän jatkaa kunnes lopulta heittää kiven ja piikin Geirröðrin silmään, jolloin tämä kuolee. Guðmundr ottaa nyt Jötunheimrin hallintaansa. Þorsteinn ja Guðmundr eroavat ystävinä ja Guðmundr antaa Þorsteinnille aarteita kuningas Olavi Tryggvinpojalle vietäväksi.


title: Thorsteinn Talonvoiman tarina

text: Þorsteinn kohtaa paluumatkallaan jaarli Agðin kauniin tyttären, Guðrúnin. Tytär seuraa Þorsteinnia tämän matkalle takaisin kuningas Olavi Tryggvinpojan luokse. Þorsteinn vie kuninkaalle Guðmundrilta saamansa arvoesineet sekä juomasarvet, jotka on ottanut jaarli Agðilta. Norjassa Guðrún ottaa kristillisen kasteen ja hän ja Þorsteinn avioituvat.


title: Thorsteinn Talonvoiman tarina

text: Myöhemmin jaarli Agði käyttää taikuuttaan ja ilmestyy Þorsteinnin luokse ottamaan takaisin Þorsteinnin viemät juomasarvet. Ilmestys käy Þorsteinnin kimppuun eikä katoa ennen kuin kuningas Olavi lyö Agðia kultaisella sauvalla päähän niin että tämä vajoaa maahan. Keväällä Þorsteinn lähtee uudelleen kohti itää tapaamaan kuningas Guðmundria, joka antaa Þorsteinnin hallintaa Guðrúnin perinnön, Agðin tilan.


title: Thorsteinn Talonvoiman tarina

text: Agði on kuolleena haudassaan, mutta kulkee ympäriinsä kummittelemassa. Þorsteinn ryöstää juomasarvet takaisin Agðin hautakummusta ja estää Agðia enää palaamasta tuonpuoleisesta asettamalla haudan suuaukkoon ristin. Þorsteinn vie juomasarvet takaisin Olavi Tryggvinpojalle, mutta palaa itse vaimoineen jaarli Agðin maille.


title: Thorsteinn Talonvoiman tarina

text: Þorsteinnin seikkailuissa on monia kansansaduille tyypillisiä piirteitä. Jaarli Agðin kaltaiset ahneet ja pahantahtoiset vainajat ovat nekin yleinen teema Islannin asuttamisesta ja varhaisesta historiasta kertovissa islantilaissaagoissa. Þorsteinnin kolmannessa seikkailussa esiintyvä jättiläisten kuningas Geirröðr esiintyy hahmona myös Snorri Sturlusonin Proosa-Eddassa. "Thorsteinn Talonvoiman tarinan" onkin nähty osittain pohjautuvan Snorrin kertomaan myyttiin Þórr-jumalan vierailusta Geirröðr-jättiläisen luona. Tarinan taustalla on vaikuttanut myös kelttiläinen tarinaperinne tuonpuoleisesta, johon elävä matkaa sovittelemaan kahden tuonpuoleisen hallitsijan kiistoja, palaa sitten hetkeksi takaisin ihmisten maailmaan kunnes lopulta palaa takaisin tuonpuoleiseen lopullisesti. Lisäksi "Thorsteinn Talonvoiman tarinassa" on jonkin verran vaikutteita keskiajan eurooppalaisesta romanssikirjallisuudesta.


title: Thorsteinn Talonvoiman tarina

text: Vaikka "Thorsteinn Talonvoiman tarina" yleensä määritellään muinaissaagaksi, se sisältää yhtymäkohtia islantilaissaagoihin. Niiden tavoin se kertoo kuningas Olavi Tryggvinpojan (k. 1000) luona oleskelleesta islantilaismiehestä. Viittaamalla tapahtumien aikana hallinneeseen Norjan kuninkaaseen kirjoittaja sitoo saagan tapahtumat historiaan islantilaissaagojen tavoin. "Thorsteinn talonvoiman tarina" eroaa muista muinaissaagoista myös siinä, että saagassa kuvatut yliluonnolliset tapahtumat sijoittuvat Islannin asuttamisen jälkeiseen aikaan eivätkä muinaiseen menneisyyteen. Toisin kuin islantilaissaagoissa, jotka sijoittuvat pääosin Islantiin ja ajoittain Norjaan ja harvoin Brittein saarille, yliluonnolliset tapahtumat koetaan Islannin näkökulmasta katsoen maantieteellisesti kaukaisissa paikoissa, mikä taas on muinaissaagoille tyypillistä.


title: Thorsteinn Talonvoiman tarina

text: Edellä esitetyt "Thorsteinn Talonvoiman tarinan" piirteet ovat vaikuttaneet siihen, että sitä ei ole kaikissa yhteyksissä määritelty muinaissaagoiksi. Se ei esimerkiksi ole osa Carl Christian Rafnin (1795–1864) vuosina 1829–1830 laatimassa muinaissaagojen kokoelmassa "Fornaldar Sögur Nordrlanda eptir gömlum handritum". Rafnin teos oli ensimmäinen painettu muinaissaagojen kokoelma, missä hän vakiinnutti sekä termin muinaissaaga ("fornaldarsaga") että sen saagojen kokonaisuuden, joita yleisesti pidetään muinaissaagoina. Myöhemmissä muinaissaagakokoelmissa "Thorsteinn Talonvoiman tarina" on jo mukana.


title: Milena Blahoutová

text: Milena Vecková (o.s. Blahoutová, 30. tammikuuta 1933 – 1. toukokuuta 2018 Saksa) oli Tšekkoslovakiaa edustanut koripalloilija ja käsipalloilija.


title: Milena Blahoutová

text: Seuratasolla Sparta Prahaa edustanut Blahoutová edusti Tšekkoslovakian naisten maajoukkuetta yli 200 ottelussa vuosina 1952–1964 saavuttaen kolme himmeämpää MM- ja seitsemän himmeämpää EM-mitalia mestaruuksien mentyä pääasiassa Neuvostoliitolle. Hän oli myös käsipallossa 50 maaottelun pelaaja joka voitti MM-pronssia vuonna 1962. Vuonna 2005 Vecková nimettiin Tšekin koripallon Hall of Fameen. Vecková asui myöhemmin Saksassa missä kuoli 85-vuotiaana 1. toukokuuta 2018.


title: Wolfgang Schöne

text: Wolfgang Schöne (s. 9. helmikuuta 1940 Bad Gandersheim) on saksalainen oopperalaulaja, äänialaltaan bassobaritoni. Hän opiskeli konservatorioissa Hannoverissa sekä Hampurissa ja sai diplominsa vuonna 1969. Hänen ensisijainen opettajansa oli Naan Pöld. Hän aloitti uransa voitettuaan kansainväliset kilpailut Rio de Janeirossa, Bordeauxissa, Berliinissä, Hertogenboschissa ja Stuttgartissa.


title: Wolfgang Schöne

text: Maineensa levittyä Saksan ulkopuolelle Schöne pääsi usein esiintymään eri puolille Eurooppaa, Yhdysvaltoihin, Meksikoon, Etelä-Amerikkaan ja Japaniin. Hän liittyi vuonna 1973 Stuttgartin oopperaan, minkä lisäksi hän on usein vieraillut Wienin valtionoopperassa ja Hampurin oopperassa. Hän esiintyi myös Salzburgin festivaalilla. Vuonna 1978 hän sai "Kammersänger"-arvonimen. Vuonna 1979 Schöne esiintyi ensimmäistä kertaa Israelin filharmonikkojen kanssa Johann Sebastian Bachin H-mollimessun (BWV 232) esityksessä, jonka johti Helmuth Rilling.


title: Wolfgang Schöne

text: Schönen ooppera- ja konserttiohjelmisto ulottuu Claudio Monteverdin teoksista Krzysztof Pendereckin ja Hans Werner Henzen kaltaisten nykysäveltäjien tuotantoon.


title: Chris Merritt

text: Chris Merritt on yhdysvaltalainen tenori. Hän syntyi Oklahoma Cityssä ja valmistui Oklahoma Cityn yliopistosta, josta hän myös sai kunniatohtorin arvon. Merritt on vieraillut useissa maailman johtavista oopperataloista New Yorkissa, Lontoossa, Pariisissa, Milanossa, Hampurissa, Münchenissä, Wienissä, Amsterdamissa, Venetsiassa, Roomassa, Barcelonassa ja Buenos Airesissa.


title: Chris Merritt

text: Merritt on tulkinnut muiden muassa Wolfgang Amadeus Mozartin, Giuseppe Verdin, Giacomo Puccinin, Gioacchino Rossinin, Arnold Schönbergn ja György Ligetin teosten rooleja.


title: Irena Bespalovaite

text: Irena Bespalovaite on liettualainen oopperalaulaja, äänialaltaan sopraano. Hän opiskeli Vilnan musiikki- ja teatteriakatemiassa sekä Salzburgin Mozarteumissa, josta hän sai diplominsa vuonna 2001 ja voitti Lilli Lehmann -mitalin. Ensimmäiset kiinnityksensä Bespalovaite sai vuonna 1996. Hän on tulkinnut muiden muassa Wolfgang Amadeus Mozartin ja Gioacchino Rossinin teosten rooleja. Hän on levyttänyt Naxokselle Mozartin ja Arnold Schönbergin oopperoita.


title: Jennifer Lane

text: Jennifer Lane on yhdysvaltalainen oopperalaulaja, äänialaltaan mezzosopraano. Hänen ohjelmistonsa kattaa teoksia varhaisesta barokista nykysäveltäjien tuotantoon. Hän on esiintynyt festivaaleilla eri puolilla maailmaa ja tehnyt yhteistyötä sellaisten kapellimestareiden kuin Michael Tilson Thomasin, Mstislav Rostropovitšin, William Christien, Nicholas McGeganin, Andrew Parrottin, Christopher Hogwoodin, Marc Minkowskin, Helmut Rillingin sekä Robert Shawin kanssa. Lane on tehnyt kymmenittäin levytyksiä. Hän toimi vuosina 1996–2005 Stanfordin yliopiston henkilökunnan jäsenenä.


title: Christopher Oldfather

text: Christopher Oldfather on yhdysvaltalainen pianisti. Hän on omistautunut vuosikymmenten ajan 1900-luvun ohjelmiston esittämiselle ja pitänyt myös monia kantaesityksiä. Hän debytoi resitalistina Carnegie Hallissa vuonna 1986 ja on siitä lähtien toiminut vapaana muusikkona. Hän on urallaan esiintynyt muun muassa Moskovassa ja Tokiossa. Hän on perehtynyt myös cembalonsoittoon, ja hän on yksi johtavista 1900-luvun cembalo-ohjelmiston tulkitsijoista. Hän on esiintynyt muun muassa San Franciscon sinfoniaorkesterin solistina ja tehnyt yhteistyötä kapellimestari Robert Craftin kanssa; häntä kuullaan useilla Craftin levytyksillä.


title: Christopher Oldfather

text: Oldfather sai kaksi Grammy-ehdokkuutta vuonna 1990 Elliott Carter -levytyksestään duona viulisti Robert Mannin kanssa.


title: Tuhat kurkea

text: Tuhat kurkea (jap. 千羽鶴, "Senbazuru") on japanilaisen Yasunari Kawabatan romaani vuodelta 1952. Teos julkaistiin suomeksi Tammen Keltaisessa kirjastossa vuonna 1965 Eeva-Liisa Mannerin kääntämänä.


title: Tuhat kurkea

text: Tuhat kurkea on japanilaisen teeseremoniaperinteen ympärille punoutuva tarina alle 30-vuotiaasta Kikuji-nimisestä miehestä, jonka elämää varjostaa neljätoista vuotta aiemmin tapahtunut isän kuolema. Kirjan teemoja ovat rakkaus, kuolema, syyllisyys ja katkeruus. Ihmisen kuolevaisuutta ja elämän jatkuvuutta pohditaan rinnastamalla ne teeseremoniaan. Teoksessa kerrotaan Kikujin suhteista neljään hyvin erilaiseen naiseen, joista toisia hän inhoaa ja toisia rakastaa. Erään satunnaisen teeseremonian jälkeen Kikuji ajautuu outoihin, unenomaisiin tapahtumiin, jotka vyöryvät hänen päälleen kohtalonomaisella vääjäämättömyydellä.


title: Hiussiirre

text: Hiussiirre tarkoittaa kosmeettista kirurgista karvatuppien siirtämistä joltain kehon jonnekin toiseen kohtaan. Tekniikkaa voidaan esimerkiksi käyttää miestyyppisen kaljuuntumisen peittämiseen, jolloin kaljuuntumiselle geneettisesti vastustuskykyiseltä eli normaalisti kaljuuntumatta jäävältä alueelta kuten takaraivosta siirretään hiustuppia (joista hiukset kasvavat) kaljuun kohtaan. Hiussiirteitä voidaan käyttää myös ennallistamaan silmäripsiä, kulmakarvoja, viiksiä, partaa, häpykarvoitusta ja arpien aiheuttamia kaljuja kohtia.


title: Hiussiirre

text: Leikkaus suoritetaan paikallispuudutuksella ja potilas voi lähteä leikkauksen jälkeen samana päivänä kotiin.


title: Hiussiirre

text: Nykyään karvatuppia istutetaan vastaanottoalueelle useina kokonaisia karvatuppia sisältävinä pieninä iholeikkeinä, eli "grafteina", toisin kuin esimerkiksi ihosiirteessä, jossa suikale ihoa kokonaisuudessaan istutetaan vastaanottoalueelle.


title: Hiussiirre

text: Leikkaus suoritetaan 20–30 vuotiaille vain jos hiustenlähtö on muuttunut hidastunut ja tasaantunut nopeasta helpommin ennustettavaksi, sillä liian nuorena tehty leikkaus voi johtaa myöhemmällä iällä luonnottoman näköiseen lopputulokseen: erityisesti huonosti suunniteltu hiusraja voi kaljuuntumisen edetessä ja henkilön vanhentuessa jäädä reunalta viivamaisen tiheäksi, vaikka sen takana on suuri kalju alue. Vanhat tekniikat ja taitamaton kirurgi voivat myös johtaa huonoon lopputulokseen.


title: Hiussiirre

text: Siirto- ja vastaanottoalueen hiusten ja ihon tulee myös olla keskenään yhtenevän värisiä. Luonnostaan kiharat hiukset parantavat lopputulosta. Siirrettävissä olevien karvatuppien määrä ja kaljun kohdan suuruus myös rajoittavat sitä, sopiiko henkilö leikkaukseen vai ei: liian suurta aluetta ei voida peittää liian vähäisin siirtokelpoisin karvatupin.


title: Hiussiirre

text: Hiussiirre ei sovi välttämättä aktiivisen, eli yhä kaljuuntumista aiheuttavan alopecia areatan hoitoon, sillä se on autoimmuunisairaus, jossa keho hyökkää siirtoalueen karvatuppien kimppuun tuhoten ne. Muita hiustenlähtösairauksia, joihin siirteet eivät sovi ovat muun muassa diskoidi punahukka, karvatuppien punajäkälä ja psoriasis.


title: Hiussiirre

text: Verenhyytymissairaudet, huonosti parantuvat haavat, diabetes ja henkilön keholle ominainen tapa muodostaa arvista keloidisia, voivat estää hiustensiirron.


title: Hiussiirre

text: Potilaan kehotetaan olemaan käyttämättä muun muassa verenohentajia (esimerkiksi varfariini ja aspiriini), verenvuotoa lisääviä E- ja B-ryhmän vitamiinilisiä, leikkausalueen verenkiertoa heikentävää nikotiinia (supistaa verisuonia) ja verta ohentavaa alkoholia useita päiviä tai viikkoja ennen leikkausta. Ennen leikkausta ei tule käyttää verenkiertoa heikentävää kofeiinia, jota sisältävät muun muassa kahvi, tee ja kolajuomat. Myös muut lääkkeet, ravintolisät tai ruoat voivat vaikuttaa leikkaukseen. Joitakin edellä mainittuja aineita tulee olla käyttämättä myös jonkin aikaa leikkauksen jälkeen.


title: Hiussiirre

text: Vaaleita hiuksia voi olla vaikeaa leikata tarkasti, joten vaaleahiuksisen potilaan saatetaan kehottaa värjäämään hiuksensa tummaksi useampaa päivää ennen leikkausta. Juuri ennen leikkausta hiukset pestään antiseptisellä liuoksella, esimerkiksi jodatulla povidonilla (Betadinellä).


title: Hiussiirre

text: FUE- (eng. "follicular unit extraction") eli FT-tekniikassa (eng. "follicular transfer") hiustuppia luovuttava alue ajetaan 1–2 millimetrin sängelle. On kuitenkin olemassa ns. "long-hair FUE" -tekniikoita, joissa siirrettävää aluetta ei tarvitse ajaa ja karvatupet hiuksineen siirretään sellaisenaan. Karvatuppia luovuttavat alueet paikallispuudutetaan esimerkiksi lidokaiinin suolaliuoksella. Kirurgi tekee erityisen suurennuslasin läpi katsoen luovuttavan alueen karvatuppiyksiköihin niitä ympäröivän viillon ontolla ja hyvin ohuella (0.6–1.0 mm paksulla) injektioneulamaisella terällä, jonka jälkeen tuppiyksiköt irrotetaan saman leikkausinstrumentin tylpällä päällä. Grafteja otetaan luovuttavalta alueelta hajanaisesti, jottei alue jää näyttämään kaljulta. 1–4 tai jopa 5–6 karvatuppea sisältävät graftit asetetaan pinsetein välillisesti esimerkiksi viileään muun muassa natriumlaktaattia sisältävään niin sanottuun Ringerin liuokseen. Grafteja kerätään tarpeeksi ja tämän jälkeen ne istutetaan kaljulle alueelle saman operaation aikana.


title: Hiussiirre

text: Grafteja luovuttava alue paranee noin viikossa ja vastaanottava alue kahdessa viikossa.


title: Hiussiirre

text: FUE sopii henkilöille, ketkä haluavat pitää lyhyitä hiuksia. Vaihtoehtoisessa (alempana käsitellyssä) FUT-tekniikassa grafteja luovuttavalle alueelle nimittäin jää yleensä pitkittäinen arpi. FUE:ssa jää myös vaaleita pistemäisiä arpia, jotka ovat huomaamattomampia. FUT ja FUE jättämiä arpia voidaan kuitenkin tatuoida huomaamattomasti peittoon. FUE sopii myös jos paranneltavana alueena ovat kulmakarvat, viikset, harvasti kaljuuntunut päälaki tai muuten pieni alue. Liian tiukka iho tai vanhat FUT-tekniikan jättämät leikkausarvet voivat estää FUT käytön, jolloin FUE voi olla sopiva vaihtoehto. Henkilöt, keillä arpeutuminen on luonnostaan leveää tai paksua, voi FUT-menetelmästä jäädä liian suuri arpi, jolloin FUE saattaa olla sopiva tekniikka. FUE on ainoa menetelmä, joka sopii kehon muiden karvojen (kuin hiusten) siirtoon. FUE sopii myös esimerkiksi urheilijoille, joiden tulee päästä nopeasti leikkauksen jälkeen jatkamaan lajinsa harjoittelua: FUE:n jälkeen kuntoilu on mahdollista 1–2 viikon kuluttua, FUT jälkeen 2–3 viikon kuluttua.


title: Hiussiirre

text: FUE on FUT menetelmää noin kolme kertaa kalliimpi 2010 esitetyn yleistyksen mukaan. Tavanomainen FUE (vertaa long-hair FUE:en) ei sovi henkilöille, ketkä eivät halua leikata hiuksiaan, tai henkilöille keillä on epärealistiset odotukset tekniikan mahdollisuuksista. FUE on hidas, joten se ei sovi niille, jotka eivät halua olla leikkauksessa useita tunteja ja mahdollisesti useina eri kertoina. Menetelmä ei sovi myöskään jos siirrettäviä karvatuppia ei ole tarpeeksi jos kalju alue on liian suuri ja vaatii suunnilleen yli 2500 graftia. FUE:ssa tuppia kerätään laajemmalta alueelta ja suurten kaljujen kohtien peittämiseen tähtäävissä siirroissa kirurgi saattaa kerätä grafteja liian läheltä aluetta, joka kaljuuntuu myöhemmin elämässä. Tältä alueelta siirretyistä tupista kasvavat hiukset kaljuuntuvat ennen pitkää.


title: Hiussiirre

text: FUT- (eng. "follicular unit transplantation" myös "strip method") eli FUSS-tekniikassa (eng. "follicular unit strip surgery") luovuttavan alueen hiuksia ei tarvitse ajella. Luovuttavalta alueelta (yleensä takaraivosta) leikataan 2–6 kaistaletta ihoa karvatuppineen yksi- tai moniteräisellä skalpellilla. Usein yhden isomman kuin usean pienen kaistaleen leikkaaminen on suotavampaa, jotta karvatuppia vahingoittuu viilloissa mahdollisimman vähän, jolloin niitä säilyy siirtokelpoisena enemmän. Kaistaleet ovat leveydeltään 1–2.5 millimetriä. Leikkaushaava ommellaan tai niitataan umpeen. Leikattuihin kaistaleisiin jätetään noin 2 millimetriä ihonalaista rasvaa ja loput karsitaan pois. Kaistaleesta erotetaan karvatuppiyksikköjä (grafteja) käyttäen erityistä suurennuslasia tai tarkempaa, mutta hitaampaa stereomikroskooppia. Graftit säilötään esimerkiksi kylmää suolaliuosta sisältävään petrimaljaan noin 25 graftin ryhmiin niiden istutusta varten saman leikkauksen aikana.


title: Hiussiirre

text: Grafteja luovuttava alue paranee 2–3 viikossa ja vastaanottava alue kahdessa viikossa.


title: Hiussiirre

text: FUT on FUE menetelmää noin 3 kertaa halvempi 2010 esitetyn yleistyksen mukaan, luovuttavaa aluetta ei tarvitse ajaa sängelle ja menetelmä sopii suurien kaljujen alueiden peittämiseen paremmin, sillä grafteja onnistutaan siinä siirtämään ehjinä suurempi määrä esimerkiksi stereomikroskoopin käytön ansiosta. FUT on myös nopeampi ja kirurgi leikkaa potilasta lyhemmän aikaa, joten menetelmä rasittaa potilasta vähemmän.


title: Hiussiirre

text: FUT menetelmässä luovuttavalle alueelle (yleensä takaraivoon) jää leveyssuuntainen arpi, joka näkyy käytettäessä lyhyttä hiustyyliä. Arpi voidaan kuitenkin tatuoida huomaamattomasti piiloon. Arpi voi vuotaa leikkauksen jälkeen helpommin verta kuin FUE:n pienet mikroarvet ja FUT menetelmässä on tunnottomuuteen tai jatkuvaan kipuun johtavan hermovaurion riski, toisin kuin FUE:ssa. FUT-leikkauksen jälkeen paraneminen kestää noin viikon pidempään kuin FUE:n jälkeen. Liian kireä päänahka voi estää FUT käytön.


title: Hiussiirre

text: Kerätyt graftit vastaanottava kalju alue paikallispuudutetaan. Graftit istutetaan yksitellen erityisin neuloin tai skalpellein tehtyihin haavoihin käyttäen kulmalle taivutettuja pinsettejä. Haavat ovat mahdollisimman pieniä, jotta istutettavat karvatupet saadaan asettua niille luonnonmukaiseen suuntaan (suurissa haavoissa karvatupet voivat liikkua liikaa), ja jotta ympäröivät karvatupet eivät vahingoitu. Graftien liian syvälle tai matalalle istuttamista vältetään, jotta vastaanottoalueen iho ei muutu kuoppa- tai mukulakivimäiseksi (eng. "pitting, cobblestone pattern"). Graftien istuttaminen kestää noin 5–6 tuntia, ja tänä aikana saadaan istutettua tavallisesti 2000–3000 graftia. Useampi kirurgi voi olla istuttamassa grafteja samanaikaisesti, jotta operaatio nopeutuu.


title: Hiussiirre

text: Potilas voi hyvin menneessä leikkauksessa tavallisesti poistua samana päivänä kotiinsa kun leikkaus on suoritettu. Leikkausalue saatetaan tätä ennen sitoa sideharsolla, joka täytyy myöhemmin irrottaa varoen, jotta istutetut karvatupet eivät irtoa. Harsoa käytetään vähentämään kasvojen turvotusta. Leikkausalue ja sitä ympäröivät alueet nimittäin turpoavat pian leikkauksen jälkeen. Turvotusta voidaan hoitaa esimerkiksi suun kautta otetuin kortikosteroidein 3–5 päivän kuurina. Leikkauksen jälkeen saatetaan myös antaa kortikosteroidipistos leikkausalueelle vähentämään leikkauksen jälkeen alkavaa turvotusta ennakkoon.


title: Hiussiirre

text: Leikkausalue yleensä kehotetaan pesemään miedolla shampoolla 2 tai 3 päivän kuluttua leikkauksesta. Kolmen ensimmäisen viikon jälkeen leikkauksesta hiuksia ei tule kammata hiusjuuria myöden, eikä pestä niitä voimakkailla saippuoilla, öljytä, eikä pitää kypäriä, hattuja tai paitoja, jotka tulee tulee pukea ylle vetämällä ne pään yli. Kun hiuksia voi jälleen pestä normaalisti, minoksidiiliä sisältävää voidetta kannattaa levittää leikkausalueille 2–6 kuukauden ajan, jotta istutetuista karvatupista alkaa kasvaa hiuksia aikaisemmin.


title: Hiussiirre

text: Istutetut hiukset eivät ala kasvaa heti leikkauksen jälkeen ja ne saattavat irrota leikkauksen jälkeen. Istutetuiden karvatuppien ympäriltä irtoaa myös arpikudosta. Hiukset alkavat kasvaa noin 3 kuukauden kuluttua leikkauksesta ja hiussiirre alkaa näyttää hyvältä joissain tapauksissa vasta 18 kuukauden jälkeen. Mikäli toinen leikkausoperaatio tulee suorittaa sopivan lopputuloksen saamiseksi, tehdään se tavallisesti vasta 3–6 kuukauden kuluttua ensimmäisestä hiussiirteestä.


title: Hiussiirre

text: Komplikaatioiden esiintyvyys riippuu kirurgin taidosta, leikkaustekniikasta, potilaasta ja hyvien työtapojen noudattamisesta, kuten steriileistä ja puhtaista työolosuhteista. Turvotus on yleistä, voi edetä kasvoihin, ja harvinaisemmissa tapauksissa edetä jopa silmät umpeuttavaksi turvotukseksi. Turvotusta vähennetään ennakoivasti ja jälkikäteen usein eri menetelmin kuten sitein ja kortikosteroidein. Toinen verrattain yleinen komplikaatio on karvatuppitulehdus eli follikuliitti, jota saatetaan tapauskohtaisesti hoitaa suun kautta annetuin antibiootein. Leikkausalue voi vuotaa verta tavallista enemmän, läheiset hiukset voivat irrota väliaikaisesti (telogen effluvium), alue voi muuttua pysyvästi tunnottomaksi tai kivuliaaksi hermovaurion vuoksi, mennä kuolioon, ommeltu leikkaushaava voi avautua tai potilas voi saada pääkallonsa luutulehduksen (osteomyeliitti). Potilas voi saada leikkauksen aineista allergisen reaktion. Leikkauksesta voi muodostua näkyvä arpi, kuten keloidi, tai se voi värittyä liian vaaleaksi. Leikkausalueelle voi tulla epänormaali yhteys laskimon ja valtimon välille (fistula), joka voi aiheuttaa korviin epänormaalin verenkierron aiheuttamaa huminaa ja pään turvotusta.